text:
ABAKURAMBERE N’ABAHANUZI
IGICE CYA 61 - SAWULI ANYAGWA UBWAMI37
Sawuli yari yaratsinzwe n’ikigeragezo cyo kwizera mu bihe bikomeye ubwo yari i Gilugali, kandi yarasuzuguje umurimo w’Imana; ariko amakosa ye yari ataragera aho atakosorwa bityo Uwiteka amuha andi mahirwe yo kwiga icyigisho cyo kwizera ijambo rye atajijinganya ndetse no kumvira amategeko ye. AA 436.1
Igihe Sawuli yacyahwaga n’umuhanuzi Samweli i Gilugali, Sawuli yabonye ko nta cyaha gikomeye kiri mu byo yakoze. Yatekereje yuko arenganye maze ashaka uko yakwerekana ko afite ukuri mu bikorwa bye, atanga n’inzitwazo ku ikosa yari yakoze. Samweli yakundaga Sawuli nk’umwana we, ariko Sawuli wiyemeraga kandi akarakara vuba, yubahaga uwo muhanuzi nyamara yangaga ko Samweli amucyaha bituma ahora yirinda kubonana na we. AA 436.2
Nyamara Uwiteka yohereje umugaragu we ngo azanire Sawuli ubundi butumwa. Kubwo kumvira yagombaga kugaragaza kumvira Imana kwe ndetse no kugaragaza ko ari umuntu ukwiriye kugendera imbere y’Abisiraheli. Umuhanuzi Samweli yasanze umwami maze amubwira ijambo ry’Uwiteka. Kugira ngo uwo mwami abone akamaro ko kumvira itegeko, Samweli yavuze yeruye ko amagambo azanye ayatumwe n’Uwiteka wahaye Sawuli kwicara ku ntebe ya cyami. Umuhanuzi Samweli yaravuze ati: “Uwiteka Nyiringabo avuze ngo: ‘Nibutse ibyo Abamaleki bagiriye Abisiraheli, ubwo babatangiraga mu nzira bava muri Egiputa. None genda urwanye Abamaleki, ubarimburane rwose n’ibyo bafite byose, ntuzabababarire; ahubwo uzice abagabo n’abagore, n’abana b’impinja n’abonka, inka n’intama, ingamiya n’indogobe.” Abamaleki ni bo babaye aba mbere mu kurwanya Abisiraheli mu rugendo rwabo mu butayu; kandi kubera iki cyaha cyiyongeyeho no gusuzugura Imana kwabo no gusenga ibigirwamana, Uwiteka yari yarabaciriyeho iteka abinyujije kuri Mose. Amateka y’ubugizi bwa nabi bwabo bagiriye Abisiraheli yanditswe mu bitabo kubw’amabwiriza y’Imana yavugaga ati: “Uzakureho rwose kwibukwa kw’Abamaleki, ngo bibagirane mu bo munsi y’ijuru bose; ntuzabyibagirwe.” Gutegeka kwa Kabiri 25:19. AA 436.3
Imyaka magana ane yose yarashize icyo gihano kigumya gusubikwa; ariko Abamaleki ntibareka ibyaha byabo. Uwiteka yari azi ko biramutse bishobotse Abamaleki batsemba Abisiraheli ari bo bwoko bwe ndetse bakanakuraho kumuramya mu isi. Igihe cyari kigeze kugira ngo noneho igihano cyasubitswe igihe kirekire gityo, gitangwe. AA 436.4
Kwihanganira abanyabyaha kw’Imana gutuma abantu barushaho kwinangira mu bugome; nyamara byanze bikunze igihano cyabo kizabaho ndetse kizaba gikomeye cyane bitewe n’uko kizaba cyaratindijwe igihe kirekire. “Uwiteka azahaguruka nk’uko yahagurutse ku musozi Perasimu, azarakara nk’uko yarakariye mu kibaya cy’i Gibeyoni ngo akore umurimo we, ari wo murimo we w’inzaduka, uwo murimo we w’inzaduka azawusohoza.” (Yesaya 28:21). Ku Mana yacu y’inyambabazi, guhana ni igikorwa cy’inzaduka. “Ndirahiye, sinezezwa no gupfa k’umunyabyaha, ahubwo nezezwa n’uko umunyabyaha ahindukira, akava mu nzira ye maze akabaho.” Uwiteka ni “Imana y’ibambe n’imbabazi, itinda kurakara, ifite kugira neza kwinshi n’umurava mwinshi,...ibababarira gukiranirwa n’ibicumuro n’ibyaha. ” Nyamara ntitsindishiriza na hato abo gutsindwa.” (Ezekiyeli 33:11; Kuva 34:6, 7). Nubwo Imana itishimira guhora, izahana abica amategeko yayo. Biba ngombwa ko ibigenza ityo kugira ngo irinde abatuye ku isi gusaya mu byaha no kurimbuka. Kugira ngo Imana igire abo ikiza, igomba gukuraho abinangiriye mu byaha. “Uwiteka ntiyihutira kurakara, afite ububasha bwinshi kandi ntabwo yatsindishiriza utsinzwe n’urubanza.” (Nahumu 1:3). Yifashishije ibikomeye mu butungane bwayo Imana izarengera ubutware bw’amategeko yayo yakandagiwe. Kandi kuba Imana itinda guhana bigaragaza gukomera kw’ibyaha bituma habaho ibihano byayo ndetse n’uburemere bw’ibihembo bitegereje abica amategeko. AA 436.5
Ariko igihe Imana yatangaga igihano, yibutse kugira imbabazi. Abamaleki bagombaga kurimburwa, ariko Abakeni bari babatuye hagati bararokowe. Nubwo ubwo bwoko bw’Abakeni bwari butaratandukana n’ibigirwamana burundu, basengaga Imana kandi bakundaga Abisiraheli. AA 437.1
Muri ubu bwoko harimo muramu wa Mose witwaga Hobabu, wari waraherekeje Abisiraheli mu ngendo bakoze mu butayu, kandi kubera ko yari azi icyo gihugu, yari yarabafashije bikomeye. AA 437.2
Kuva igihe Abafilisiya batsindirwaga i Mishimashi, Sawuli yagiye arwanya Abamoni, Abamowabu n’Abedomu, Abamaleki ndetse n’Abafilisitiya; kandi aho yagabaga ingabo hose yaratsindaga. Ubwo yabwirwaga kurwanya Abamaleki, yahise ajya kubatera. Itegeko yatanze ryashimangiwe n’umuhanuzi, maze ubwo yahururizaga abagabo bo mu Bisiraheli kujya ku rugamba, benshi baramwitabye. Ntabwo icyo gitero cyagombaga kugabwa mu mugambi wo kwishyira hejuru; Abisiraheli ntibagombaga guhabwa icyubahiro cy’uko banesheje cyangwa ngo bajyane iminyago y’abanzi babo. Bagombaga kujya ku rugamba gusa ku bwo kubaha Imana, no kubw’umugambi wo gushyira mu bikorwa iteka yari yaciriye Abamaleki. Imana yari ifite umugambi wo kwereka amahanga yose kurimbuka k’ubwo bwoko bwari bwarasuzuguye ubutware bwayo, kandi bikagaragara ko barimbuwe n’abo bari barasuzuguye. AA 437.3
“Maze Sawuli yica Abamaleki uhereye i Havila ukajya i Shuri, hateganye na Egiputa. Afata mpiri umwami wabo Agagi, arimbuza rwose abantu bose inkota. Ariko Sawuli n’abari kumwe na we barokora Agagi n’inyamibwa z’intama n’inka z’indatwa n’ikintu cyose cyiza banga kubirimbura rwose; ahubwo ikintu cyose kigawa kidafite umumaro baba ari cyo barimbura rwose.” AA 437.4
Uko kunesha Abamaleki ni ko kwabaye intsinzi ikomeye cyane iruta izo Sawuli yagize zose, kandi kwabyukije ubwibone bw’umutima we ari bwo ahanini bwarimbuje Sawuli. Itegeko ry’Imana ryasabaga ko abanzi bayo barimburwa burundu ryubahirijwe by’igice. Kuko yifuzaga gusingizwa atabarutse yanesheje azanye umwami yafashe mpiri, Sawuli yashatse kwigana imico y’amahanga yari amukikije maze ntiyica Agagi wari umwami w’Abamaleki wari umugome kandi wakundaga intambara. Abantu bigumaniye imikumbi myiza cyane, amashyo, n’amatungo yo gutwara imitwaro, batanga urwitwazo ku cyaha cyabo bavuga ko ayo matungo ateganyirijwe kuzayatambira Uwiteka. Nyamara bari bafite umugambi wo kuyasimbuza amatungo yabo bwite. AA 437.5
Noneho Sawuli yari ageze imbere y’ikigeragezo cye giheruka. Kubona Sawuli yarihanfdagaje agaca ku bushake bw’Imana abishaka, byerekanye yuko atajyaga kwizerwa ngo ahabwe ubushobozi bwo gutegeka ngo abe uwungirije Uwiteka. Ubwo Sawuli n’ingabo ze bari batashye banezerewe ku bwo kunesha, mu rugo rw’umuhanuzi Samweli hariyo agahinda kenshi. Samweli yari yahawe ubutumwa buturutse ku Uwiteka bunenga ibyo umwami yakoze buvuga buti: “Nicujije icyatumye nimika Sawuli kuko yateshutse akanga kunyoboka, ntasohoze amategeko yanjye.” Uwo muhanuzi yaborozwaga cyane n’ibyo uwo mwami wigomekaga yakoze, maze arara arira kandi asenga ijoro ryose kugira ngo Imana ye kumuhana icyo gihano gikomeye. AA 438.1
Kwicuza kw’Imana si nko kwicuza k’umuntu. “Ibera Isirayeli amaboko ntibeshya, kandi ntiyihana kuko atari umuntu ngo yihane.” Kwihana k’umuntu ni uguhindura imigambi. Naho kwicuza kw’Imana ni uguhindura amasano n’uburyo ibintu bimeze. Umuntu ashobora guhindura isano agirana n’Imana akemera kugendera mu byatuma agirira umugisha ku Mana, cyangwa ashobora kwivana ku byamuhesha imigisha bitewe n’ibyo akoze ubwe. Ariko Imana ntihinduka, uko “yari ejo ni ko iri n’uyu munsi kandi ni ko izahora iteka” (Abaheburayo 13:8). Kutumvira kwa Sawuli kwahinduye isano yagiranaga n’Imana; ariko ibyo Imana yamushakagaho kugira ngo imwemere ntibyahinduwe — ibyo Imana isaba byakomeje kuba bya bindi, kuko muri yo nta guhinduka kubamo, cyangwa ago habe n’igicucu cyo guhinduka. Yakobo 1:17. AA 438.2
Bukeye umutima umurya, uwo muhanuzi yagiye gusanganira uwo mwami wari wacumuye. Samweli yabonaga yuko Sawuli ari butekereze akamenya ko yakoze icyaha maze kubwo kwihana no kwicisha bugufi akongera kwemerwa n’Imana. Nyamara iyo mu nzira yo kwigomeka hatewe intambwe ya mbere, iyo nzira igera aho ikoroha. Sawuli wari wateshejwe agaciro no kutumvira, yaje gusanganira Samweli amubeshya. Yaravuze ati: “Uwiteka aguhire. Dore nashohoje itegeko ry’Uwiteka.” AA 438.3
Amajwi yinjiye matwi y’uwo muhanuzi yavuguruje ibyo uwo mwami utarumviraga yari avuze. Umuhanuzi Samweli amubajije ikibazo gikomeye ati: “Ariko uko gutama kw’intama kunza mu matwi, no guhogerana kw’inka numva, bigenda bite?” Sawuli yaramusubije ati: “Bazivanye mu Bamaleki, kuko abantu barokoye inyamibwa z’intama n’inka z’indatwa, ngo ni izo gutambira Uwiteka Imana yawe; naho ihindi byose twabirimbuye rwose.” Abantu bari bumviye amabwiriza ya Sawuli, ariko kugira ngo bitamubarwaho, yahisemo gushyira ku bantu icyaha cyo kutumvira kwe. AA 438.4
Ubutumwa bwo kurekwa kwa Sawuli bwateye umutima wa Samweli umubabaro utavugwa. Bwagombaga kuvugirwa imbere y’ingabo zose z’Abisiraheli ubwo bari buzuwe n’ubwirasi n’ibyishimo bitewe no kunesha kwari kwitiriwe ubutwari n’ubuyobozi byiza by’umwami wabo, kubera ko Sawuli atari yagaragaje uruhare rw’Imana muri uko kunesha Abisiraheli bari bagize muri iyo ntambara. Ariko igihe umuhanuzi yabonaga igihamya cyo kwigomeka kwa Sawuli, yakozwe n’isoni kubwo kubona ko uwari yarahawe icyubahiro n’Imana mu buryo bukomeye agomera amategeko y’ijuru, ndetse akanashora Abisiraheli mu cyaha. Ntabwo Samweli yashutswe n’uburiganya bw’umwami. Samweli afite agahinda kavanze n’umubabaro yaravuze ati: “Ba uretse nanjye nkubwire ibyo Uwiteka yaraye ambwiye iri joro . . . Mbese nubwo wigayaga, ntiwagizwe umutware w’imiryango ya Isiraheli? Uwiteka ntiyakwimikishije amavuta ngo ube umwami wa Isiraheli?” Yamusubiriyemo itegeko ry’Uwiteka ryerekeranye n’Abamaleki maze amubaza impamvu yo kutumvira kwe. AA 438.5
Sawuli yakomeje kwinangira yiregura: “Ariko kumvira numviye Uwiteka. Nagiye muri iyo nzira yanyoherejemo; nzana Agagi umwami w’Abamaleki, n’Abamaleki ndabarimbura rwose. Ariko abantu ni bo benzeho intama n’inka zarutaga izindi ubwiza mu zarimburwaga, kugira ngo babitambirire Uwiteka Imana yawe i Gilugali.” AA 439.1
Mu magambo akomeye, uwo muhanuzi yanze urwo rwitwazo rw’ibinyoma maze avuga aya magambo adasubirwaho ati: “Mbese Uwiteka yishimira ibitambo byoswa n’ibindi bitambo kuruta uko yakwishimira umwumviye? Erega kumvira kuruta ibitambo, kandi kwitonda kukaruta ibinure by’amasekurume yintama. Kuko ubugome busa n’icyaha cy’uburozi, kandi n’udakurwa ku ijambo asa n’uramya ibishushanyo. Ubwo wanze ijambo ry’Uwiteka, na we yanze ko uba ku ngoma.” AA 439.2
Umwami yumvise ayo magambo ateye ubwoba, araboroga ati: “Naracumuye, ubwo nishe itegeko ry’Uwiteka n’amagambo yawe, kuko natinye abantu nkabumvira.” Sawuli atewe ubwoba n’uko umuhanuzi amuvuguruje, noneho yemeye icyaha cye yari yanze kwemera mbere yinangira; ariko kandi akomeza kubiherereza ku bantu, avuga ko yakoze icyaha bitewe no kubatinya. AA 439.3
Ntabwo kubabazwa n’icyaha ari ko kwateye umwami w’Abisiraheli kwemera icyaha cye, ahubwo yabitewe no gitinya igihano cyacyo, bityo yinginga Samweli agira ati: “Noneho ndakwinginze, mbabarira icyaha cyanjye, kandi uhindukirane nanjye kugira ngo nsenge Uwiteka.” Iyo Sawuli aba yihanye by’ukuri, yajyaga kwatura icyaha cye ku mugaragaro; ariko icyo yari arangamiye cyane ni ukugumana ubutegetsi bwe kandi abantu bagakomeza kumwubaha. Yifuzaga yuko Samweli yaguma aho kugira ngo akomeze icyubahiro yari afite ku ishyanga ryose. AA 439.4
Uwo muhanuzi yaramusubije ati: “Sindi busubiraneyo na we. Kuko wanze ijambo ry’Uwiteka, na we yanze ko uba umwami wa Isirayeli.” Samweli ahagurutse ngo agende, uwo mwami agira ubwoba, afata umwenda we ngo amugarure, hanyuma umucikira mu ntoke. Bibaye bityo, umuhanuzi aravuga ati: “Uwiteka na we aguciye ku ngoma ya Isirayeli uyu munsi, ayihaye umuturanyi wawe ukuruta.” AA 439.5
Sawuli yabujijwe amahwemo cyane no kwangwa n’umuhanuzi kuruta uko yayabujijwe no kutishimirwa n’Imana. Yari azi ko abantu biringira umuhanuzi cyane kumurusha. Sawuli yiyumvisemo ko bitazashoboka ko aguma ku butegetsi bwe nihagira undi usigirwa amavuta kuba umwami kubw’itegeko ry’Imana. Yahise atinya ko Samweli ashobora kumutererana. Sawuli yinginze umuhanuzi kugira ngo amwubahirize imbere y’abatware na rubanda abinyujije mu kwifatanya nawe mu muhango wo kuramya Imana mu ruhame. Abitegetswe n’Imana, Samweli yemeye icyifuzo cy’umwami kugira ngo hatabaho kwivumbagatanya. Ariko yagumye aho abirebesha amaso yicecekeye. AA 439.6
Igikorwa cy’ubutabera, gikomeye cyane kandi giteye ubwoba, cyari kigiye gukorwa. Samweli yagombaga kugaragaza icyubahiro cy’Imana mu ruhame kandi agacyaha imikorere ya Sawuli. Samweli yategetse ko bamuzanira umwami w’Abamaleki. Ku isonga ry’abantu bose bari baratsinzwe n’inkota y’Abisiraheli, Agagi ni we wari ruharwa, ntiyagiraga imbabazi; ni we wari yaranze kandi ashaka uko yarimbura ubwoko bw’Imana, kandi yari yarateje imbere cyane gusenga ibigirwamana. Yitabye uwo muhanuzi ashinjagira yibwira ko atagipfuye. Samweli yaravuze ati: “Nk’uko inkota yawe yahinduraga abagore imfusha, ni ko na nyoko azaba imfusha mu bandi bagore. Nuko Samweli atemagurira Agagi imbere y’Uwiteka.” Ibyo birangiye Samweli asubira iwe i Rama na Sawuli ajya iwe i Gibeya. Nyuma y’icyo gihe umuhanuzi Samweli yongeye guhura n’umwami incuro imwe gusa. AA 439.7
Igihe yatoranyirizwaga kuba umwami, Sawuli yari afite kwicisha bugufi azirikana ubushobozi bwe buke, kandi yabaga afite ubushake bwo kugirwa Imana. Ntiyari afite ubwenge buhagije n’ubunararibonye kandi imico ye yari ifite inenge zikomeye. Ariko Uwiteka yamuhaye Mwuka Muziranenge ngo amubere umuyobozi n’umufasha, ndetse imushyira aho yajyaga gukuza imico yari ikenewe ku mutegetsi w’Abisiraheli. Iyo akomeza kwicisha bugufi, agahora ashaka kuyoborwa n’ubwenge mvajuru, aba yarabashishijwe gusohoza neza inshingano zajyanaga n’umurimo we ukomeye ndetse bikamwubahisha. Kubw’ubuntu bw’Imana, umuco mwiza wose wamurangaga wajyaga kongererwa imbaraga, naho ingeso mbi zose zigacika intege. Uwo ni wo murimo Uwiteka asezerana gukorera abamwiyegurira bose. Hari abantu benshi yahamagariye kujya mu nshingano mu murimo we bitewe n’uko bafite umutima wicisha bugufi kandi wemera kwigishwa. Mu buntu bwe, Uwiteka abashyira aho bashobora kumwigiraho. Azabahishurira inenge ziri mu mico yabo, kandi abashaka gufashwa nawe bose azabaha imbaraga zo gukosora amakosa yabo. AA 440.1
Ariko Sawuli yagize ubwira bwo kwikuza maze kubwo kutizera no gusuzugura ntiyubaha Imana. Nubwo Sawuli agitoranyirizwa kuba umwami yari acishije bugufi kandi atiyiringira, kuzamuka mu ntera kwatumye yiyiringira. Intsinzi ya mbere yagize mu bwami yari yarakongeje ubwibone bwo mu mutima ari bwo bwajyaga kumushyira mu kaga gakomeye. Ubutwari n’ubuhanga mu ntambara yagaragaje akiza ab’ i Yabeshi-galeyadi byateye ubwuzu ishyanga ryose. Abantu bubashye umwami wabo, bibagirwa ko ari igikoresho Imana yakoreshaga; kandi nubwo ku ikubitiro yabanje guha Imana icyubahiro, nyuma yaho yaje kwiha cya cyubahiro yahaga Imana. Yirengagije ko abeshejweho n’Imana, hanyuma mu mutima ava ku Uwiteka. Uko ni ko icyaha cyo kwihandagaza no gukora ibidakorwa i Gilugali cyateguriwe inzira. Uko kwiyemera mu buhumyi ni ko kwatumye atumvira ibyo Samweli amuhana. Sawuli yari azi ko Samweli ari umuhanuzi watumwe n’Imana; kubw’ibyo aba yaeremeye gucyahwa nubwo we ubwe atashoboraga kubona ko yacumuye. Iyo agira ubushake bwo kubona neza no kwatura igicumuro cye, izo ngorane yagize zajyaga kumubera umurinzi mu gihe kizaza. AA 440.2
Kandi iyo Uwiteka aba yaritandukanyije na Sawuli burundu, ntabwo aba yarongeye kugira icyo amubwira abinyujije ku muhanuzi we, akamuha umurimo wihariye agomba gukora kugira ngo akosore amakosa yakoze mu gihe cyashize. Igihe umuntu uvuga ko ari umwana w’Imana atagize icyo yitaho mu gukora ibyo Imana ishaka, kubw’ibyo agatera abandi kutubaha no kutita ku byo Uwiteka ategeka, biba bigishoboka ko gutsindwa yagize kwahindurwamo intsinzi aramutse yemeye gucyahwa afite umutima umenetse by’ukuri ndetse akagarukira Imana afite kwizera no kwicisha bugufi. Gukorwa n’isoni bitewe no gutsindwa akenshi biba umugisha binyuze mu kutwereka ko tudashobora gukora ibyo Imana ishaka tudafashijwe nayo. AA 440.3
Igihe Sawuli yirengagizaga gucyahwa yohererejwe na Mwuka Muziranenge kandi akinangira mu kwinangira kwe yigira intungane, yari yanze uburyo bumwe rukumbi Imana yari gukoresha kugira ngo imukize kamere ye. Yari yaritandukanyije n’Imana ubwe abyihitiyemo. Ntabwo yashoboraga kubona ubufasha n’ubuyobozi mvajuru ataragarukira Imana binyuze mu kwatura icyaha cye. AA 441.1
Igihe yari i Gilugali, Sawuli yari yaragaragaje umuhati ukomeye ubwo yahagararaga imbere y’ingabo z’Abisiraheli agatambira Imana igitambo. Umuhango w’idini wakozwe unyuranyije n’itegeko ry’Imana nta kindi wamumariye uretse kumuca intege, bikamujyana kure y’ubufasha Imana yashakaga kumuha. AA 441.2
Mu rugamba rwe arwanya Abamaleki, Sawuli yatekerezaga ko yakoze ibyari ingenzi byose mu byo Uwiteka yari yaramutegetse; ariko Uwiteka ntiyanejejwe no kumvira by’igice, cyangwa ngo ashake kwirengagiza ibyari bititaweho muri iyo mpamvu yasaga n’iyakwemerwa. Nta mudendezo Imana yahaye abantu wo kugira ngo bareke gukora ibyo ishaka. Uwiteka yari yarabwiye Abisiraheli ati: “Ntimuzakore . . . aho umuntu wese akora ibyo abona ari byiza;” ahubwo “witondere kandi wumvire aya magambo ngutegeka yose.” Gutegeka kwa Kabiri 12:8, 28. Mu gihe dufata umwanzuro w’icyo twakora icyo ari cyo cyose, ntabwo tugomba kubaza niba dushobora kubona ko hari akaga kazabiturukamo, ahubwo dukwiye kwibaza bihuje n’ubushake bw’Imana. “Hariho inzira itunganiye umuntu, ariko iherezo ryayo ni inzira z’urupfu.” Imigani 14:12. AA 441.3
“Kumvira kuruta ibitambo.” Ibitambo ubwabyo nta gaciro byari bifite mu maso y’Imana. nta kwihangana, kwizera, n’umutima wumvira. Ku ruhande rw’uwatangaga igitambo, byari bibereyeho kugaragaza kwihana ibyaha bye no kwerekana uko yizera Kristo ndetse no kurahirira ko azumvira amategeko y’Imana. Nyamara iyo hatabagaho kwihana, kwizera n’umutima wumvira, ibitambo nta gaciro byabaga bifite. Igihe Sawuli yicaga itegeko Imana yari yatanze akavuga ko ari butambe ku by’Imana yari yagennye ko birimburwa, kwabaye gusuzugura ubutware bw’Imana ku mugaragaro. Uwo muhango wari kuba igitutsi ku Mana. Nyamara nubwo tubona icyaha cya Sawuli imbere yacu n’ingaruka cyateje, mbega ukuntu hari abantu benshi bakora nk’uko yakoze! Igihe banga kwizera no kumvira bimwe mu byo Imana ishaka, bakomeza gukorera Imana ibyo basanzwe bayikorera bijyanye n’iby’idini. Bene ibyo bikorwa Mwuka w’Uwiteka ntashobora kubyitaho. Uko abantu bashishikarira kubahiriza imihano y’idini kose, ntabwo Uwiteka ashobora kubemera igihe bakomeje kwica rimwe mu mategeko ye nkana. AA 441.4
“Ubugome busa n’icyaha cyo kuroga, kandi kudakurwa ku ijambo bisa n’icyaha cyo kuramya ibishushanyo.” Kwigomeka byaturutse kuri Satani, kandi kwigomeka ku Mana kose guterwa na Satani. Abarwanya ubutegetsi bw’Imana bamaze kwifatanya n’umuhakanyi mukuru, kandi azakoresha imbaraga ze n’uburyarya bwe kugira ngo yifatire intekerezo n’ibyumviro byabo ndetse ayobye imyumvire yabo. Azatuma ibintu byose bigira ishusho itari iy’ukuri. Nk’uko byagenze ku babyeyi bacu ba mbere, abakoreshwa n’umwuka we uyobya, babona gusa inyungu zikomeye bashobora guhabwa nibica amategeko. AA 441.5
Nta gihamya gikomeye cyane kigaragaza imbaraga iyobya ya Satani kiruta icyo abantu bayoborwa nawe bibeshya bizera ko bakorera Imana. Igihe Kora, Datani na Abiramu bigomekaga ku buyobozi bwa Mose, batekerezaga ko barwanya gusa umuntu w’umuyobozi, umuntu nka bo; ndetse bageze aho bizera ko mu by’ukuri bari gukora umurimo w’Imana. Ariko mu kwanga uwo Imana yari yaratoranyije, banze Kristo; batuka Mwuka w’Imana. No mu gihe cya Kristo, abanditsi b’Abayuda n’abakuru, bavugaga ko barwana ishyaka ryo guhesha Imana icyubahiro, ni bo babambye Umwana wayo. Umwuka nk’uwo uracyaba mu mitima y’abantu biyemeza gukurikiza ibyo bishakiye banyuranyije n’ubushake bw’Imana. AA 441.6
Sawuli yari afite igihamya kigaragara cyerekana ko Samweli yari yarahumekewe n’Imana. Kwigerezaho kwe yirengagiza itegeko Imana yari yatanze irinyujije mu muhanuzi byari binyuranyije n’ibyo umutimanama we wamubwiraga ndetse n’intekerezo nzima. Kwihandagaza kwarimbuye Sawuli gukwiriye kubarwa ku bupfumu bwa Satani. Sawuli yari yaragaragaje umuhati mwinshi mu gutsemba ubupfumu no gusenga ibigirwamana; nyamara mu kutumvira itegeko ry’Imana kwe, yakoreshejwe na wa mwuka urwanya Imana ndetse yari ameze rwose nk’uwahanzweho na Satani nk’uko abapfumu baba bameze; kandi igihe yari acyashwe, kwinangira yakongeye ku kwigomeka. Iyo yerura agafatanya n’abasengaga ibigirwamana, ntiyajyaga kuba atutse Mwuka w’Imana bikabije. AA 442.1
Gusuzugura gucyahwa n’imiburo bitangwa n’ijambo ry’Imana cyangwa Mwuka wayo ni akaga kagomeye. Nk’uko Sawuli yabigenje, abantu benshi bemera gutwarwa n’igishuko kugeza ubwo bahindutse impumyi ntibabone kamere nyayo y’icyaha. Biyemera bibwira ko bari bafite imigambi myiza kandi ko ndetse ko nta kibi bakoze ubwo batandukiraga bakarenga kubyo Imana isaba. Uko ni ko basuzugura Mwuka utanga ubuntu kugeza ubwo ijwi rye ritongera kumvikana, maze abo bantu bagasigara mu buyobe bahisemo. AA 442.2
Imana iha Abisiraheli umwami Sawuli, yari ibahaye uwo bifuzaga, nk’uko Samweli yavuze ubwo Sawuli yimikirwa i Gilugali ati: “Nuko none dore umwami mwitoranirije kandi mwasabye.” (1 Samweli 12:13). Igihagararo cye n’uburanga bwe byari bihuje n’igitekerezo cyabo cy’uko bibwiraga ko umwami agomba kuba ameze; ndetse babonaga yuko ubutwari n’ubushobozi bye mu kuyobora ingabo ari byo byari bikenewe kugira ngo ayandi mahanga abubahe kandi abatinye. Ntibumvaga ko umwami wabo akwiriye kugira imico myiza cyane yashoboraga kumubashisha gutegekana ubutabera n’ubupfura. Ntibigeze basaba umuntu ufite imico y’indakemwa, kandi ufite urukundo no kubaha Imana. Ntibari bagishije Imana inama ku byerekeye imico umwami yagombaga kuba afite kugira ngo barinde imico yabo yihariye kandi yera nk’ubwoko bwayo yitoranyirije. Ntibashakaga inzira y’Imana ahubwo bishakiraga iyabo bwite. Kubw’ibyo, Imana yabahaye umwami umeze nk’uwo bifuzaga, uwari ufite imico isa n’iyabo. Imitima yabo ntiyumviraga Imana, ndetse n’umwami wabo ntiyagengwaga n’ubuntu mvajuru. Mu kuyoborwa n’uyu mwami, bari kwiga amasomo y’ingenzi kugira ngo babashe kubona ikosa ryabo bityo bibatere guhundukira bubahe Imana. AA 442.3
Nyamara kuba Uwiteka yari amaze kuha Sawuli inshingano yo kuba umwami, byatumye atamutererana. Uwiteka yatumye Mwuka Muziranenge aba kuri Sawuli kugira ngo amuhishurire intege nke ze ndetse amwereke uko akeneye ubuntu mvajuru. Iyo Sawuli yisunga Imana, Imana iba yarabanye na we. Igihe cyose ubushake bwe bwari kugengwa n’ubushake bw’Imana, igihe cyose yari kumvira ibyo Mwuka wayo amutegeka, Imana yari gutuma ahirwa mu mihati ye. Ariko igihe Sawuli yahitagamo gukora ibyo yishakiye atitaye ku Mana, Uwiteka ntiyashoboraga gukomeza kumuyobora maze biba ngombwa amuvaho. Nuko yimika “umuntu umeze nk’uko umutima we ushaka” (1 Samweli 13:14). Ntiyari umuntu uzira inenge mu mico ye, ahubwo yari wa wundi wishingikiriza ku Mana kandi akayoborwa na Mwuka wayo aho kwiyiringira ubwe. Ni uwajyaga kwemera gucyahwa no gukosorwa aramutse akoze icyaha. AA 442.4


c: text/html

text:
Yanditswe na UMUHIRE Valentin
Mu birori byo kwizihiza umunsi mpuzamahanga w’umugore mu Murenge wa Cyumba,Akarere ka Gicumbi,itorero ry’Umurenge ryerekanye umukino ugaragaza ikinyuranyo hagati y’imibanire y’imiryango ibiri:Uwazonzwe na Kanyanga n’uwafashe icyemezo cyo kuyikumira no kuyirandura burundu.Impamvu y’uyu mukino ngo nuko abagore bafite uruhare rukomeye mu guhindura bagenzi babo ,abagabo babo ndetse n’abana babo bishora mu biyobyabwenge cyane cyane ubucuruzi bwa kanyanga.”
Byari ibirori:umunyamakuru Didas Niyifasha (iburyo),gitifu w’Umurenge (hagati) na visimeya Anastase bari bizihiwe no kubyinana n’abaturage ba Rugerero
Umurenge wa Cyumba ni umwe mu Mirenge y’Akarere ka Gicumbi mu Ntara y’Amajyaruguru uhana imbibi n’igihugu cy’abaturanyi cya Uganda.Uri mu Majyaruguru y’Uburasirazuba bwa Gicumbi,ugahana imbibi n’imirenge ya Rubaya,Kaniga yo muri Gicumbi,mu burengerazuba bwawo hari Umurenge wa Bungwe muri Burera naho mu Majyaruguru yawo hari igihugu cya Uganda.
Iyi miterere y’Umurenge wa Cyumba ituma uba inzira z’ibiyobyabwenge byiganjemo inzoga ya Kanyanga ikorerwa muri Uganda k’uburyo ngo hari aho byageze ugasanga ari umugabo, umugore ndetse n’abana buri wese akora ubucuruzi bwa kanyanga kandi mu buryo bwe.
Umwe mu bagore bari mu birori waganiriye na VALUENEWS ati”abo bayicuruza ni abagabo bacu,abandi ni abana bacu,yemwe biragoye kuyitandukanya n’ubuzima bwacu bwa buri munsi.”
Uyu mugore yagaragazaga uburyo muri uyu murenge wa Cyumba Kanyanga ihanyura buri munsi n’ubwo yemeza ko muri iyi minsi isa n’iyagabanutse.
Ikiganiro kuri Kanyanga cyaturutse ku butumwa bwari bamaze gutangwa n’urubyiruko rw’Umurenge wa Cyumba rugamije kurwanya ibiyobyabwenge binyuze mu ikinamico.
Urubyiruko rwa Cyumba rwiyemeje kurwanya ibiyobyabwenge binyuze mu ikinamico
Hategekimana Yvette w’imyaka 26 y’amavuko agira ati“ino, kanyanga yaragabanutse ariko ntiyacitse.”
Uyu mukobwa warangije amashuri yisumbuye atanga ubuhamya uburyo we na bagenzi be b’abanyeshuri biganaga mu rwunge rw’amashuri rwa Mulindi bakoraga ibikorwa by’uburembetsi kandi ari abanyeshuri.Agira ati”mu gihe cy’itangira ry’amashuri ubucuruzi bwa kanyanga bwabaga bwinshi kubera abanyeshuri nabo babwinjiragamo.”
Hategekimana yabwiye VALUENEWS ati” abanyeshuri, baba abigaga bataha ndetse n’ababaga mu kigo twarayicuruzaga!”
Mu buhamya bwe yatanze imbere y’imbaga y’abaturage bo mu mudugudu wa Rugerero,Akagari ka Muhambo, yari iteraniye mu busitani bw’Umurenge wa Cyumba,yasobanuye uburyo babyazaga inoti kanyanga bashoye minerivali,ati”iyo ababyeyi baduhaga amafaranga y’ishuri,ntibaduhe ayo kugura amandazi n’ibindi dukeneye twabanzaga kuyacuruza mbere yo kuyishyura”
Avuga ko muri icyo gihe akiri mu ishuri,igihe yicuza cyane ibyo yakoraga, wasangaga abanyeshuri bamwe babanza kunyura Uganda ( ni mu birometero 9 uvuye i Cyumba ),bakarangura Kanyanga bakayizanira bamwe mu bacuruzi muri za butiki n’utubari, yemwe ngo hari n’ubwo banayambutsaga bakayijyana i Kigali.Ati”isoko rwacu rinini ryabaga Batsinda!”
Yvette yemeza ko kuba urubyiruko rwa Cyumba uyu munsi ari rwo rufata iya mbere rukigisha ububi bwa kanyanga binyuze mu ikinamico,ari iterambere rikomeye abona mu Murenge we.Ati “mu minsi ishize wasangaga abagabo baratukuye uruhu nta gatege bagira ko guhinga,abana ugasanga nuko n’ugiye mu ishuri akabanza i Bugande kugirana,abagore nibo birirwaga bacungira abagabo babo aho abashinzwe umutekano bari….yemwe reka bayivuge ukize uburwayi araburata.”
Uyu mukobwa asanga kuba kanyanga iri mu nzira zo gucika muri Cyumba byaratewe n’ingufu ubuyobozi bwashyizemo cyane cyane Guverineri Gatabazi.Ati “Guverineri wacu yarabihagurukiye,abyigisha abaturage abato n’abakuru, natwe rero intero n’iyo.Nta kintu cyaduhuriza hamwe ngo tugende tutavuze kuri Kanyanga”.Yongeraho ko no kuba umubano w’ibihugu byombi u Rwanda na Uganda utameze neza ari kimwe mu byagabanije ubucuruzi bwa Kanyanga ariko ngo hakozwe ubukangurambaga bukomeye.
Umunyamabanga nshingwabikorwa w’Umurenge wa Cyumba Ndizihiwe Cyliaque avuga ko Kanyanga itangiye kuba amateka muri Cyumba.Ati”nanjye ubwanjye sinabikekaga ko ubucuruzi bwa kanyanga bwacika muri uyu murenge bitewe n’impamvu ebyiri:abagande ni abanyamayeri,bahora bahinduranya isura ya Kanyanga,uyu munsi niba twayifatiye mu bijerekani, ejo iraza yitwa irindi zina ry’inzoga iri mu mashashi,nitubivumbura uzasanga yaje mu ducupa duto yahinduriwe izina.Indi mpamvu abacuruza kanyanga hano hakurya ntibategereza ko uza kuyirangura avuye mu Rwanda azana Kashi,reka da! Barabakopa bakabaha bagacuruza bakazasubirayo bagiye kwishyura.”
Gitifu avuga ko ibyo bituma abantu basa n’ababuze ubwenge bakumva ko ubukire nta handi buri uretse muri Kanyanga.
Umuyobozi wungirije w’Akarere ka Gicumbi ushinzwe Iterambere ry’ubukungu Bwana Nteziryayo Anastase wifatanije n’abaturage b’umudugudu wa Rugerero mu kwizihiza umunsi mpuzamahanga w’umugore yakanguriye abagore guhora ku isonga mu guharanira Iterambere ry’ingo zabo n’iry’igihugu muri rusange.Ati”ndizera ko ibyo abana banyu batugaragarije mu ikinamico bigaragaza uburyo mwahindutse,kanyanga igomba kuba amateka muri uyu murenge wa Cyumba.”
Abaturage b’umudugudu wa Rugerero, biyicariye mu busitani bw’Umurenge bitabiriye ari benshi
Ashingiye ku nsanganyamatsiko y’umunsi mpuzamahanga w’umugore Anastase yasabye abanyacyumba gufatanyiriza hamwe mu ngo zabo,imbaraga bashyiraga mu bucuruzi bwa kanyanga zikagaragarira mu kurwanya imirire mibi n’igwingira.Ati”nkuko ikinamico yanabigaragaje abagwingira si abana bato gusa ahubwo n’abagabo n’abagore bamwe bagwingijwe na kanyanga. “
Nteziryayo yibukije abanyacyumba ko umurenge wabo ari umwe mu Mirenge iza imbere mu Karere ka Gicumbi ifite amata menshi,abakangurira guha abana amata kandi nabo ubwabo bakayanywa kuko ari kimwe mu bizabafasha guhangana n’ingaruka za Kanyanga.

robotstxt: allowed

filter: keep


text:
Umuvuduko ukabije w’amaraso cg hypertension (soma: hiperitensiyo) ni imwe mu ndwara zibasira umutima, uvugwa mu gihe umutima uterera ku gipimo kirenze icyagenwe; aha amaraso anyura mu mijyana agendera ku muvuduko ukabije ugereranyije n’usanzwe.
Ni gute bapima umuvuduko w’amaraso?
Iyo umutima wawe utera, wohereza mu bice bitandukanye by’umubiri amaraso meza, ubinyujije mu mijyana (arteries). Iyo imbaraga umutima ukoresha ari nyinshi biruta izisanzwe amaraso agendera ku muvuduko wo hejuru.
Ubusanzwe igipimo cyemewe ni 120/80 aribyo byerekana ingufu ziba ziri mu mutima igihe wohereza amaraso mu bice bitandukanye mu mubiri, nizirimo umaze kuyohereza (aribyo bizwi nka systole/diastole). Iyo rero icyo gipimo cyarenze 140/90 biba bivuze ko umuntu afite uburwayi bw’umuvuduko udasanzwe w’amaraso.
Ibipimo bibarwa mu mibare, handikwa umubare ugaragaza umuvuduko w’amaraso igihe umutima uri gutera kandi wohereza amaraso (systolic pressure) hejuru naho ugaragaza umuvuduko w’amaraso igihe umutima uri kuruhuka witegura kongera gutera (diastolic pressure) hasi.
URUGERO 118/76 MMHG (BAGASOMA 118 KURI 76 MILIMETERO ZA MERIKILE)
Ni ibihe bipimo bisanzwe ku muvuduko w’amaraso?
Umuntu mukuru umuvuduko usanzwe w’amaraso ugomba kuba munsi y’120 mmHg (<120 mmHg systolic pressure) igihe umutima uri gutera kandi wohereza amaraso ndetse no munsi ya 80 mmHg (<90 mmHg diastolic pressure) igihe umutima uri kuruhuka witegura kongera gutera.
Ni ibintu bisanzwe ko umuvuduko w’amaraso ugenda uhindagurika bitewe n’ibihe. Nkiyo uryamye, iyo ubyutse, iyo wishimye cyane cg ugize ubwoba cg se uhangayitse umuvuduko w’amaraso uriyongera, iyo birangiye umutima wongera gutera bisanzwe
Ni iki gitera umuvuduko w’amaraso ukabije?
Hari impamvu nyinshi zishobora gutera umuvuduko ukabije, ariko imyitwarire yawe cyane cyane: uko ubaho, ibyo urya n’ibyo unywa biza ku mwanya wa mbere mu gutera iyi ndwara.
Dore zimwe mu mpamvu zishobora kuyitera:
- Ushobora kuyikomora ku babyeyi, cg indwara ikagenda iza uko ugenda ugana mu zabukuru (akenshi hejuru y’imyaka 45)
- Kuba ufite ibiro byinshi cg ubyibushye bikabije. Uko ugenda ubyibuha cyane niko ukenera amaraso menshi kugira ngo ageze umwuka mwiza (oxygen) n’ibindi bitunga umubiri mu bice bitandukanye by’umubiri, uko umubiri ukenera ayo maraso menshi, niko n’umuvuduko mu mijyana wiyongera.
- Kunywa itabi. Itabi rizwiho kongera ako kanya umuvuduko w’amaraso nyuma yo kurinywa, ikindi nuko bimwe mu bigize itabi bizwiho kwangiza imijyana (udutsi duto cyane tuvana amaraso mu mutima tuyajyana mu bice bitandukanye by’umubiri) cyane. Itabi rituma imijyana iba mito cyane, bigatuma umuvuduko wiyongera.
- Kunywa inzoga nyinshi
- Kurya umunyu mwinshi. Ntugomba kurenza garama 5 ku munsi mu biryo(nkuko OMS/WHO ibisaba)
- Kurya kenshi kandi cyane ibiryo birimo amavuta menshi.
- Kudakora imyitozo ngorora mubiri
- Guhora uhangayitse cyane no guhorana stress bishobora gutuma amaraso yawe ahora ku muvuduko uri hejuru buri gihe.
- Kuba urwaye indwara nka; diyabete, impyiko, ndetse no kubura ibitotsi.
- Ikoreshwa ry’imiti imwe n’imwe. Imwe muri yo; imiti iranganiza urubyaro, imiti y’ibicurane, imiti ifungura imyanya y’ubuhumekero, imiti ikiza ububare n’indi tutavuze aha. KU YINDI MITI USHOBORA KUGIRA HO IKIBAZO WAGISHA INAMA MUGANGA CG FARUMASIYE MBERE YO GUFATA UMUTI UWO ARIWO WOSE.
- Gukoresha ibiyobyabwenge bimwe na bimwe. Cocaine cg amphetamines zongera ku buryo bukomeye umuvuduko w’amaraso
Ibimenyetso by’umuvuduko udasanzwe w’amaraso
Umuvuduko udasanzwe w’amaraso utangira kuvugwa iyo ibipimo byawe biri hejuru ya 120/80 mmHg.
Dore ibipimo bikurikira byerekana umuvuduko ukabije w’amaraso:
- Umuvuduko ukabije ukiri ku rwego rwo hasi: bivugwa iyo umuvuduko w’amaraso igihe umutima uri gutera kandi wohereza amaraso (systolic pressure) uri hagati ya 120-139 naho umuvuduko w’amaraso igihe umutima uri kuruhuka witegura gutera na none (diastolic pressure) uri hagati ya 80-89.
- Ukabije ku rwego rwa 1: igihe biri hagati ya 140-159 kuri systolic pressure na 90-99 kuri diastolic pressure
- Umuvuduko ukabije ku rwego rwa 2: igihe biri hagati ya 160- no hejuru kuri systolic pressure na 100- no hejuru kuri diastolic pressure
Ibi bipimo tuvuze haruguru ni iby’abantu badafite izindi ndwara. Abantu barwaye diyabete cg indwara z’impyiko, umuvuduko wabo w’amaraso ukunda kuba hasi ya 130/80 mmHg.
Ubwoko bw’umuvuduko w’amaraso ukabije
Habaho ubwoko 2; ubwoko bw’ibanze n’ubwoko bwisumbuye.
Ubwa mbere cg ubw’ibanze nibwo bwoko bugaragara cyane bw’umuvuduko w’amaraso ukabije, ubu bwoko bugenda bugaragara uko umuntu agenda akura mu myaka.
Ubwoko bwa 2 cg se ubwisumbuyeho bwo buterwa n’ubundi burwayi cg se ikoreshwa ry’indi miti imwe n’imwe. Ubu bwo buravurwa iyo bakuyeho ikibutera.
Hari ibindi bintu (nk’imyitozo ngorora mubiri, kugira ubwoba, cg se ubyutse) bishobora gutuma umuvuduko w’amaraso uzamuka ariko bitavuze ko ufite umuvuduko w’amaraso ukabije.
Abantu benshi bafite umuvuduko w’amaraso ukabije (cg se barwaye hypertension) nta bimenyetso bakunda kugaragaza kenshi ndetse niyo ibipimo byabo biri hejuru cyane. Ntugomba gutinya cg gushidikanya kwipimisha mbere ngo nuko utarabona ibimenyetso
Abantu bacye nibo bagaragaza ibi bikurikira;
- Kuribwa umutwe
- Kuzungerwa
- Kumva ufite ubwoba cg udatuje muri wowe
- Guhumeka insigane
- Kuva imyuna
Akenshi ariko ibi ntibagaragara cyane, bitangira kugaragara ari uko indwara igeze ku rwego rukabije.
Ni ryari ugomba kugana kwa muganga?
Ni byiza kujya kwa muganga kwisuzumisha byibuze inshuro 1 mu myaka 2, niba ugejeje imyaka 18. Naho waba uri hejuru ya 40, ukabikora byibuze 1 mu mwaka.
Uko ivurwa
Nyuma yo gusuzumwa na muganga akemeza ko ufite uburwayi bw’umuvuduko ukabije w’amaraso niwe ukwandikira imiti. Ntugomba na rimwe gufata imiti y’umutima utayandikiwe na muganga nyuma yo kugusuzuma.
Uko wayirinda
Nkuko iyi ndwara akenshi ituruka ku myitwarire yawe mu buzima, kuyirinda birashoboka cyane. Ibi bisaba guhindura imwe mu myitwarire ishobora kuyitera;
- Icya mbere usabwa ni ukugabanya cyangwa ukareka gukoresha cyane umunyu mu byo kurya byawe. Utabishoboye wagerageza kugabanya uwo ufata cyane cyane umubisi, si ibyo gusa kuko n’ibyo kurya bitunganyirizwa mu nganda byongerwamo umunyu, nabyo urabigabanya.
- Kureka itabi. Itabi ubwaryo uretse no kuba ritera uburwayi ku bihaha, rinatera imikorere mibi y’umutima.
- Gukora imyitozo ngororamubiri nko gutwara igare, koga kimwe no kugenda n’amaguru. Ibi bituma umubiri ubasha gusohora imyanda iwurimo ndetse n’umunyu mu mubiri ukagabanuka, bizagufasha no kugabanya cg kuringaniza ibiro.
- Kugabanya inzoga niba ufata nyinshi. Igipimo cyemewe ni ibirahure 2 by’inzoga idakaze (itarengeje alukolo 7% ) ku mugabo ku munsi cyangwa ikirahure 1 ku mugore, kandi byibuze ukagira iminsi 2 cyangwa 3 mu cyumweru udasoma ku nzoga.
- Gerageza gufata ifunguro rikize ku mboga n’imbuto buri munsi, nibiba ngombwa abe aribyo ugira byinshi ku ifunguro. Birazwi ko imbuto zigira uruhare mu kurwanya indwara z’umutima zinyuranye.
- Amavuta aboneka mu mafi, akize kuri omega-3, izi ntungamubiri ni urukingo rwiza rw’indwara z’umutima. Ifi nka sardine cyangwa mackerel zikize kuri aya mavuta.
- Gerageza kubaho ubuzima butagira stress; uruhuke bihagije, wishimire ubuzima, unyurwe nuko ubayeho, ugabanye amahane no guhangayika, muri macye ugire umutima utuje.


text:
Byaje numva ndibwa mu gituza ku buryo hari nk’uwakeka ko ari imvune (nk’iyo umuntu wamenyereye guterura ibyuma akaba adaheruka kubiterura). Kuko nta binsaba ingufu nyinshi naherukaga gukora nari nzi neza ko atari imvune ariko na none sinsobanukirwe icyambayeho.
Iminsi itatu yashize handya, bukeye bwaho ntangira kumva nshaka gukorora. Nakoroyeho gake, numva noneho ndababara cyane.
Mu masaha y’umugoroba kuri uwo munsi numvaga naniwe cyane nk’aho maze igihe kinini ntaruhuka; nta cyo nshobora gukora ariko kuko hari inyandiko nari ndimo gutunganya yihutirwa cyane nkora iyo bwabaga ndayisoza.
Nayisoje mpitira mu buriri. Mbere yo gusinzira nahamagaye 114 nsobanura uko numva merewe kuko habaga n’igihe numvise umwuka utaza neza mu mazuru ariko nta bicurane mfite, bambwira ko ngomba kubyuka njya kwipimisha. Bwakeye mu gituza hakindya, ngiye kwisuzumisha basanga ndwaye COVID-19.
Ntibisebetse kandi ntibitangaje ariko kubyakira biragoye. Iyo utekereje ko ikikurimo gishobora kuguhitana, kukumugaza cyangwa ukaba inzira gicamo kigera ku babyeyi, abavandimwe n’abaturanyi kikabica, wumva udatuje.
Nari mfite amakuru menshi kuri iyo ndwara n’ubwoko bw’udukoko tuyitera twihinduranya ndetse uwo munsi ni bwo byatangajwe ko mu Rwanda hamaze kuboneka butandatu mu icyenda bumaze kumenyekana.
Kuba hafi umurwayi bimugirira akamaro kadasanzwe
Maze kubwirwa ko nanduye Coronavirus nihutiye gufata imiti nsubira mu rugo, ngezeyo mbibwira abo tubana mu gipangu bose kugira ngo bitwararike.
Nahise nishyira mu kato nkomeza kubahiriza amabwiriza y’inzego z’ubuzima, imiti nyinywa uko muganga yabimbwiye, ndya imbuto nyinshi nongera n’amafunguro arimo imboga n’isosi.
Ibyo nabihuje no gukora siporo nyinshi uko nshoboye, ngafata umwanya uhagije wo gusinzira, nkumva imiziki ndetse nkareba filime z’urwenya kugira ngo ntaza kwiheba, ubundi nkaryama nubamye. Ni inama zitangwa n’Umuganga w’Umwongereza, Suneel Dhand, narazubahirije biramfasha cyane.
Ku rundi ruhande ariko ibyo ntibyari bihagije kuko iyo namaraga umwanya munini nta muntu umvugishije habaga igihe ntangiye kugira ubwoba cyangwa intekerezo zikagera kure.
Urukundo neretswe n’umuryango tubana navuga ko ari rwo ahanini rwangaruriraga icyizere. Bamfashije mu buryo bwose bushoboka (Imana ibahe umugisha), babyuka bambaza uko naramutse kandi mbere yo kuryama bakaza kumbaza uko merewe.
Ku manywa bacishagamo bakaza kunganiriza bambaye agapfukamunwa bashyizemo n’intera ndende. Uko kumba hafi no kugenzura neza ko icyo nkeneye cyose nakibonye byampaga izindi ngufu.
COVID-19 ntiyangiza ingingo z’umubiri gusa ahubwo n’imitekerereze irangirika iyo umurwayi batamubaye hafi. Uko amara igihe kinini ari wenyine, ni ko aheranwa n’intekerezo zo kwiheba akaba yakumva ko atazakira kandi kugira icyizere biri mu bimufasha gukira vuba nk’uko inzobere mu by’ubuzima zibigaragaza.
Ingaruka za COVID-19 zitangira kugera ku murwayi ataragaragaza ibimenyetso
Nk’uko nabisobanuye hejuru, mbere yo kujya kwipimisha nari maze iminsi itatu ndibwa mu gituza. Sinamenya igihe cyangwa aho nanduriye, ariko mbere yo kuribwa mu gituza naribwaga n’umutwe mu buryo budakabije ndetse nkumva ubwonko bunaniwe cyane.
Mu gitondo namaraga koga nkumva nta kibazo mfite, hashira nk’amasaha atatu ngatangira kumva ubwonko bunaniwe cyane nk’aho maze iminsi itatu nkora akazi kabunaniza ubutaruhuka.
Sinasobanukirwaga ibyo ari byo kuko sinari nzi ikiri kubitera kandi sinari nakeka ngo ni COVID-19 ntarayirwaye nta n’ikimenyetso cyayo ndagaragaza mu bikunze kuvugwa. Namaze ibyumweru bigera kuri bitanu uwo munaniro nywuhorana mbere y’uko nipimisha.
Ubwo nari natangiye gufata imiti ni bwo nabitekerejeho nsoma inyigo zitandukanye zimaze gukorwa kuri iyo ndwara, nsanga uwo munaniro ubwonko bwahoranaga ushobora kuba ufite aho uhuriye na yo.
Ku wa 23 Kamena 2020, BBC yatangaje inkuru igaragaza ko ingaruka za COVID-19 ku murwayi zitagarukira ku kwangirika kw’ibihaha, impyiko, umwijima, umutima, kuribwa umutwe cyangwa kudahumurirwa gusa, ahubwo 50% by’abayirwara ibasigira n’ibibazo cyangwa uburwayi ku bwonko. Byahamijwe n’abaganga batandukanye mu nyigo zirenga 300.
Hagaragazwa ko hari abantu benshi bagerwaho n’ingaruka mbi z’iyo ndwara ntibamenye ko ari zo cyangwa ngo banazihuze na yo kuko batayipimwe, bakaba nta n’ibimenyetso rusange birimo umuriro n’inkorora bagaragaje.
Ni ukuvuga ko nk’uyirwara akagaragaza ibimenyetso byo kudakora neza k’ubwonko akenshi bidahuzwa na yo ndetse bigoye ko byatahurwa ko ari yo yabiteye; ayimarana igihe bitaramenyekana ko yayanduye kandi irimo kumwangiza.
Ubwo umwe mu baganga ba Johns Hopkins Medecine yabisobanuraga, Robert Stevens, yagize ati “Mu by’ukuri hari ijanisha riri hejuru ry’abarwayi ba COVID-19 usanga ikimenyetso bafite ari ukwitiranya ibintu gusa [confusion]. Ntibakorora, nta n’umunaniro bafite. Ubu turi guhura n’icyorezo cya kabiri cy’indwara y’ubwonko.”
Ikindi inzobere z’ubuzima zitarasobanukirwa neza kuri iyo ndwara, ni uko ubusanzwe ugize Oxygène iri munsi ya 85% mu maraso agwa muri koma cyangwa agapfa, ariko mu barwayi bayo hari abageza munsi ya 70% na 60% kandi bagakomeza kubaho n’ubwonko bukora.
Stevens kandi yavuze ko uwarwaye COVID-19 atabasha kumva imiti nk’uko bisanzwe, aho nk’abahabwa iyo kubasinziriza bisaba kubaha ingano ikubye inshuro eshanu cyangwa icumi iyo baha abarwayi basanzwe.
Abashakashatsi bamwe bavuga ko ingaruka z’iyo ndwara zigera ku bwonko bitewe na Oxygène iba yabaye nke mu maraso. Hari abandi bagaragaza ko Coronavirus ubwayo yifitiye ubushobozi bwo kurenga igice gisanzwe kimeze nk’urukuta rurinda ubwonko kugerwaho n’udukoko, ikabugeraho.
Bishimangirwa n’inyigo zirimo iyo mu Buyapani, u Butaliyani, n’iyo mu Bushinwa zagiye zigaragaza ko hari utunyangingo tw’iyo virus twasanzwe mu bice by’ubwonko bw’abayirwaye.
Ubu bamwe mu baganga batekereza ko abicwa na Coronavirus bitaba byatewe n’uko ibihaha byananiwe gukora neza, ahubwo ko bishobora kuba biterwa n’ubwonko buba bwagize ikibazo ntibukomeze kuyobora imigendekerere myiza y’urwungano mpumekero.
Muganga w’indwara z’ubwonko muri Kaminuza ya Pittsburgh muri Leta Zunze Ubumwe za Amerika, Sherry Chou, yavuze ko ingaruka za COVID-19 ku bwonko ari zo bigoye ko zakira ndetse bitwara igihe kinini nubwo zitagaragara cyane ugereranyije n’izo igira ku bihaha.
Yabitangaje nyuma y’ubushakashatsi yari amaze gukorera mu bihugu 17 bugaruka ku ngaruka z’iyo ndwara ku bwonko, bwerekanye ko zishobora gukurizamo ubumuga cyangwa urupfu.
Abenshi mu barwayi ba COVID-19 bashyizwe ku mashini zibongerera umwuka bagiye bagaragaza ibimenyetso by’agahinda gakabije, hakaba n’abashaka kwiyahura.
Kuba abaganga bataramenya uko bashobora kurinda ko ingaruka z’iyo ndwara zigera ku bwonko biracyahangayikishije kuko na bamwe mu bayikira bazajya basigarana ubumuga cyangwa bicwe n’izo ngaruka mu minsi ikurikiyeho.


text:
Yanditswe na Umuhire Valentin
Miliyari zikabakaba eshatu z’amafaranga y’u Rwanda nizo zahawe uturere dutanu tugaragaza ibipimo by”abaturage bakennye kurusha abandi ngo zibafashe kwivana muri ubwo bukene.Ni amafaranga yatanzwe n’umuryango w’abibumbye muri gahunda yiswe ikomatanije mu guhashya ubukene mu turere dutanu tugaragaramo abaturage bakennye cyane kurusha abandi.
Uturere 5 ari two Karongi,Rutsiro,Kirehe,Burera na Nyamagabe nitwo twahawe ayo mafaranga yatanzwe n’umuryango w’abibumbye k’ubufatanye n’ikigega cyawo gishinzwe gutera inkunga intego z’iterambere rirambye SDGs.
Minisitiri w’ubutegetsi bw’igihugu Shyaka Anastase avuga ko aya mafaranga aje kongera ingufu mu zindi gahunda zari zisanzweho zigamije kuvana Abaturage mu bukene nka VIP n’izindi.Gusa ngo umwihariko wayo nuko igomba kugera ku muturage umwe ku wundi kugira ngo ibafashe kwivana muri ubwo bukene kandi no gusuzuma uko yakoreshejwe n’akamaro yagize bikazasuzumirwa ku muturage ku wundi.
Minisitiri Shyaka ati “turasaba izindi nzego za Leta zose zigira aho zihurira n’imibereho myiza y’abaturage gufasha inzego z’ibanze kugera kuri iyo nshingano.”Shyaka akomeza avuga ko ari mu rwego rwo kuvugurura imikorere kugira ngo ibigera ku muturage bimugereho kandi bimubyarire umusaruro.
Ati“iyi gahunda yateguwe mu buryo igice kinini cy’ubushobozi kizajya mu baturage kugira ngo na bo ubwabo babigiremo uruhare, babigire ibyabo bazane impinduka zifatika kandi tugahera ku gipimo cy’umuryango.”
Haribazwa uko abaturage bazakoresha aya mafaranga ngo abavane mu bukene
Bamwe mu bakurikiranira hafi ishyirwa mu bikorwa rya gahunda zo kuvana abaturage mu bukene bibaza agashya mu mikoreshereze y’aya mafaranga dore ko n’inyito yayo igaragaza umwihariko mu mikoreshereze yayo.
Umuyobozi w’umwe mu miryango ya sosiyete sivile yabwiye Valuenews ati” igikenewe nuko ayo mafaranga agera ku muturage mu buryo bufatika agafashwa gukora imishinga imufasha kwiteza imbere kandi igaterwa inkunga mu buryo bufatika bitari iby’ikitiriro“.
Uyu muyobozi avuga ko inshuro nyinshi amafaranga agenerwa kuzamura imibereho y’abaturage ariko washaka uko yakoreshejwe ntumenye irengero nyamara amaraporo agaragaza ko yageze mu baturage.Ati”hakwiye uburyo buhamye bwo gukurikirana niba aya mafaranga abageraho koko”.
Umuyobozi wungirije w’Akarere ka Rutsiro Musabyemariya Chantal avuga ko akarere ka Rutsiro ari kamwe mu dufite abaturage bakennye cyane bitewe n’imisozi miremire kandi ifite ubutaka busharira.Gusa avuga ko iyi gahunda ikomatanije igiye kubafasha kureba icyangombwa cyafasha abaturage kuva muri ubwo bukene.
Ati”ubufasha tugiye guhabwa tugiye gushyira imbaraga mu kubaba hafi, kubacungira umutekano kugira ngo amafaranga bahawe barusheho kuyabyaza umusaruro.”
Umuyobozi wungirije w’Akarere ka Karongi ushinzwe imibereho myiza Mukase Valentine we avuga ko nka kamwe muri 5 dukennye mu gihugu, kuri ubu ikigereranyo cy’ubukene muri rusange mu karere, abakene bari ku kigereranyo cya 52.7%, mu gihe abari mu bukene bukabije bari ku kigero cya 21.3%.
Mukase avuga ko hari byinshi bagisabwa gukora, akavuga ko impamvu nyamukuru itera ubukene mu karere ka Karongi ari uko igice kinini cy’abaturage hafi 85% ari abahinzi, nyamara igice kinini cy’akarere ubutaka bukaba bwaragundutse butakera. Avuga ko imishinga myishi iha abaturage benshi akazi ikiri mike cyangwa ikaba mu gice kimwe ntikwire mu mirenge imwe ya kure.
Yongeraho ko binaterwa no kuba hari imiryango imwe n’imwe ikiba mu makimbirane ntibone akanya ko gukora no kwita ku iterambere ry’urugo ndetse bikaba byaragaragaye ko imiryango myinshi irimo abana benshi ku buryo ugereranyije n’ubushobozi bw’umuryango bwo kubitaho no kubabonera ibyo bakeneye bikigoye.
Akomeza avuga ko hari kurebwa uko mu karere hazamo imiryango myinshi n’abashoramari batanga akazi ku baturage kugira ngo babone ibyo bakora, hanyuma n’inkunga zihariye ku miryango irimo abagore batwite, abana bato cyane bari munsi y’imyaka ibiri, n’ifite abafite ubumuga ku buryo yabafasha bakavayo mu buryo bwihuse.
Mukase avuga ko hariho na gahunda yo guha inguzanyo abari mu kiciro cya mbere n’icya kabiri ku nyungu nto ngo babashe gukora imishinga mito n’iciriritse yabyara amafaranga mu buryo bwihuse kugira ngo bashobore gukora ku ifaranga.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Duhora tubwirwa n’inzobere mu buzima ko ibiyobyabwenge ari bibi ku buzima, bikarushaho kuba bibi cyane iyo bigeze ku mugore utwite, bitaretse n’umwana atwite.Nk’uko bisobanurwa ku rubuga rwa internet Aboutkidshealth.ca/en/resources, tukaba tugiye kugaruka kuri bene ibi ibyo biyobyabwenge bishobora kumerera nabi umugore utwite igihe abikoresheje.
a) Inzoga n'Umugore Utwite: inzoga ziri mu bintu bigira ingaruka mbi cyane ku mwana ukiri mu nda kuko zituma ikorwa ry’ingingo ze zihazaharira. Umwana ashobora kuvuka afite ibibazo by’umutima, amaguru, amaboko, ndetse no gukura k’ubwonko bwe kugahungabana.
b) Itabi n'Umugore Utwite: itabi rituma umwana adakura neza cyangwa akaba yavuka atagejeje igihe, rishobora kandi kumutera ibibazo by’umutima n’ibyo mu myanya y’ubuhumekero, gutitira intoki n’ibindi.
c) Marijuana n'Umugore Utwite: ituma umwana avukana ibiro bike, ashobora kuviramo imbere mu bwonko, kugira isukari nke mu mubiri ndetse n’umunyungugu wa karisiyumu ukaba muke.
d) Kokayine n'Umugore Utwite: ishobora gutuma inda ivamo, umwana ntakure neza mu nda, umwana kandi ashobora kuvukana umutwe muto.
Mubyeyi rero ubuzima bw’umwana utwite buri mu biganza byawe, itwararike rero wirinde ibiyobyabwenge bityo nawe umuhe amahirwe yo kuzagira ubuzima buzira umuze.


text:
Iteraniro ryo ku Cyumweru | intego:”Umwigishwa wa kristo nyakuri ni nde?”
Ijambo ry'Imana ryo kuri iki Cyumweru ryibanze cyane ku ntego igira iti"Buri munyamuryango wese w' itorero ni umwigishwa wa kristo", iyi ni intego yatuyoboye mu gihe cy'icyumweru cyose habaho ibiganiro bitandukanye. Matayo 28:19 Nuko mugende muhindure abantu bo mu mahanga yose abigishwa, mubabatiza mu izina rya Data wa twese n’Umwana...
Iteraniro ryo ku cyumweru | intego:”Ese uko twunganirana bigaragaza ubumwe bw’ itorero”
Insanganyamatsiko: “Ese uburyo twunganirana bigaragaza ubumwe bw’ itorero” Itangiriro 14:13-16 (Loti afatwa mpiri, Aburahamu aramurengera) Aburahamu nubwo yari atuye mu mahoro ntiyaryamye cg ngo asinzire kuko yari yamenye ko mwene wabo yafashwe mpiri. Yego bari baratandukanye ariko icyo bapfana cyakomeje kubaho muri bo, nicyo gituma natwe nubwo duturuka mu ngo...
Ese uko twunganirana bigaragaza ubumwe bw’ itorero? (Debate)
Kuri uyu wagatatu tariki ya 23/10/2019, habaye iteraniro ridasanzwe ryari rigizwe n’ ikiganiro mpaka ku nsanganyamatsiko igira iti “Ese uko twunganirana bigaragaza ubumwe bw’ itorero?”. Amafoto:


text:
Umunsi wo kubeshya ntabwo ari umunsi wemerwa n’igihugu runaka ahubwo ni umunsi wamamaye mu bihugu byinshi ku Isi, kandi ukaba wizihizwa buri tariki ya mbere Mata, aho usanga abantu batera urwenya ndetse bakanahimba ibinyoma bakabeshyana bigatinda.
Inkomoko y’umunsi wo kubeshya ntisobanutse neza gusa hari abavuga ko ushobora kuba ukomoka ku munsi Abaromani bakoreragaho ibirori bya Hilaria, byabaga ku itariki ya 25 Werurwe, naho mu gihe cya Moyen age, umunsi w’ibinyoma wabaga ku itariki ya 28 Ukuboza, aho n’ubundi mu bihugu bivuga Icyesipanyol babeshyaga.
Uyu munsi rero n’Abanyarwanda bamwe na bamwe bakaba bawizihiza, babeshya mu buryo butandukanye. Nta wuzi aho Abanyarwanda babikuye cyangwa igihe batangiriye kubikora, ariko hari abavuga ko bawukuye ku bakoloni kuko uyu munsi zageze mu bihugu by’i Burayi kera.
Mu Bufaransa ho umunsi wo kubeshya wahatangiye kuva mu mwaka w’1564 aho wiswe Poisson d’Avril. Icyo gihe umwaka watangiraga ku itariki ya mbere Mata (yahuraga n’itariki ya 25 Werurwe kuri Kalendari yitiriwe Julien), habaga ibirori by’itangwa ry’umugisha kuri Mariya, aho bahanagahanaga impano. Ariko umwami w’u Bufaransa Charles IX yemeje ko umwaka utangira ku itariki ya mbere Mata, hahita habaho kwiyongera kw’iminsi.
Nyamara bamwe batangiye guhana impano z’impimbano (bihwanye no kudakoresha ukuri nk’uko byari bisanzwe) cyane cyane iz’amafi. “Poisson d’Avril” byaba kandi byarakomotse ku kuba iyi tariki yarahuriranaga n’uko abakirisitu benshi babaga bamaze igihe kinini mu gisibo gitegura Pasika batarya inyama. Muri icyo gihe baryaga amafi gufi gusa.
Kugira ngo hubahirizwe kororoka, uburobyi bwarabujijwe ku itariki ya mbere Mata, maze kugira ngo abaturage baseke abarobyi bakabaha impano z’amafi adakunzwe cyane bababwira ko ari asanzwe.
infoplease yo yanditse ko mu 1582, Papa Gregory XIII yategetse ishyirwaho rya Kalendari nshya yamwitiriwe isimbura iya Julien.
Iyi kalendari ntiyishimiwe na bose mu gihe abandi batabimenye. Ibi byatumye abakomeje kuguma ku ya mbere bajya babeshywa ibintu bimwe na bimwe n’abakurikije inshya. Ibi rero byo kubeshya byakwirakwiye i Burayi bwose.
Ibindi bisobanuro ku mvano y’umunsi wo kubeshya ni ibivugwa kuba byaratewe na Joseph Boskin, umwarimu w’amateka muri Kaminuza ya Boston.
Yasobanuye ko uyu muco w’ibinyoma watangiye mu gihe cy’ubwami bwa Constantine, ubwo itsinda ry’abanyarwenya n’ababeshyi ryabwiraga uyu mwami w’abami b’Abaromani ko bashobora gukora akazi neza baramutse bayoboye ubwo bwami. Constantine, byaramushimishije maze yemerera umunyarwenya witwa Kugel kuba umwami umunsi umwe gusa.
Kugel yaciye iteka ryo gusetsa kuri uwo munsi, maze uwo muco uhita ugirwa ngarukamwaka.
Umunsi wo kubeshya wakwirakwiye cyane mu bihugu by’I Burayi cyane. Byakorwaga abantu bohererezanya ibinyoma, bagashaka ikintu kitabaho, bakabeshya mu rwenya ndetse bagatuma abandi bantu bizera ibintu bisekeje.
Ibi rero byaje kuba akamenyero uko umwaka utashye, ari na ho uyu munsi waje gufatwa nk’umunsi wo kubeshya, biza kugenda bikwirakwira mu bihugu bitandukanye hirya no hino ku Isi nk’u Buholandi, Suede, Portugal, Leta Zunze Ubumwe z’Amerika n’ahandi hirya no hino ku isi harimo n’u Rwanda.
Nubwo abakristo bafite itegeko ry’Imana ribabuza kubeshya, bamwe muri bo usanga bitababuza kwizihiza uyu munsi, babeshya bakanabeshyera abandi.


text:
Umugore utemera Imana wari usanzwe akora mu itorero riri i Toronto muri Canada yavuze ko kumukura ku mwanya yari asanzwe ariho kuko atemera Imana byaba ari akagambane.
Gretta Vosper, umugore w’imyaka 60 usanzwe akora umurimo w’Imana mu itorero West Hill United Church yabwiye urubuga Religion News Service ko yatangajwe cyane no kuba akiri mu kazi ke nyuma yo kwemeza bidasubirwaho ko atemera Imana mu mwaka wa 2013.
N’ubwo uyu mugore yari yarabaye umubwirizabutumwa muri iri torero guhera mu mwaka wa 1997, Vosper yemeje neza ko atemera Imana ndetse n’ubumana bwa Yesu.
Nyuma yo gutangaza ibi, itsinda rikuriye amatorero muri aka gace ryitwa Toronto Conference ryasabye ko Vosper avanwa mu mwanya w’umubwirizabutumwa yarimo ndetse n’itorero rye risabwa gukora inyandiko zari kwifashishwa mu kwanzura niba koko Vosper akwiriye gukomeza imirimo ye mu itorero.
Icyakora mbere y’uko izi nyandiko zitangira gukorwa, Vosper yagiranye amasezerano na Toronto Conference amwemerera kuguma mu mwanya we mu itorero rya West Hill United Church.
Vosper yavuze ko nubwo atavuga birambuye ku bikubiye ku masezerano bagiranye, aya masezerano amwemerera gukora umurimo w’Imana afite uburenganzira busesuye kandi agahembwa nk’abandi bayobozi bo mu yindi myanya itandukanye mu itorero.
Yavuze kandi ko akomeje kwigisha mu rusengero ibyo yize mu myaka yamaze yiga iby’iyobokamana.
Yagize ati:”Ibintu byose nigisha biri mu murongo umwe n’ibyo nigishijwe bijyanye na tewolojiya”.
Vosper ngo ntadateganya kuva mu murimo akora mu itorero n’ubwo atemera Imana, kandi ngo abamukuriye nibashaka kumuhata kuva mu murimo bizaba ari akagambane.


text:
Hahembwe abahanzi bahize abandi mu bihangano byo gukumira ibyaha
Yanditswe na NDAMYIROKOYE FRANÇOIS
Nyuma y’uko habayeho amarushanwa y’abahanzi yatangiriye ku mirenge ku bihangano bijyanye n’uko umuhanzi akwiye kugira uruhare mu gukumira icyaha, ejo hashize ku ya 27 Nzeri 2018 i Kigali mu gikorwa cyabereye kuri Petit Sitade hahembwe abahanzi bahize abandi ku rwego rw’Igihugu.
Abasizi 5 n’amatorero 5 yo kubyina ni yo yari yaturutse mu ntara zose z’igihugu ndetse n’Umujyi wa Kigali.
Akanama nkemurampaka kari kagizwe n’inzobere zari zaturutse mu bigo bitandukanye.
Umwanya wo guhatana waje kugera habanza abasizi basoje hakurikiraho abaririmba. Ibihangano byabo byasobanuraga ukuntu hakwirindwa ibyaba binyuze mu buhanzi bushingiye ku mbyino n’imivugo.
Akanama nkemurampaka nyuma yo kubona uko abahanzi bitwaye kaje gufata umwanya kariherera kagarutse igihe cyo gutangaza abatsinze kigeze, uwitwa Heri Jean Claude ni we wabaye uwa mbere mu bavuze imivugo, itorero ryitwa Uruyenzi aba ari ryo riba irya mbere.
Uwabaye uwa mbere mu mivugo yahawe impamyabushobozi na sheki y’amafaranga y’u Rwanda ibihumbi 150, abamukurikiye buri wese ahabwa impamyabushobozi iherekejwe n’amafaranga ibihumbi 100.
Itorero ryahize ayandi, mu bihembo ryahawe harimo impamyabushobozi na sheki y’ibihumbi 350 by’amafaranga y’u Rwanda.
Amatorero yakurikiye, buri torero ryahawe impamyabushobozi iherekejwe na sheki y’ibihumbi 250 by’amafaranga y’u Rwanda.
Hatangajwe ko mu gutanga amanota ku bavuze imivugo hagendewe ku kubahiriza insanganyamatsiko yatanzwe bifite amanota 50%, kumva ko injyana n’amajwi binyuze amatwi bifite amanota 30%, gukoresha ikinyarwanda kinoze bifite amanota 10%, uburyo abahanzi baserutse byari bifite 5% kubahiriza igihe na byo byari bifite amanota 5%.
Gutoranya abaririmbyi hagendewe ku nsanganyamatsiko bifite amanota 50 %, kuba igihangano ari umwimerere bifite amanota 20%, kuba injyana n’amajwi binyuze amatwi bifite amanota 20%, ibikoresho byakoreshejwe byo byari bifite amanota 5% naho kubahiriza igihe byo byari bifite amanota 5%.
Ndagijimana Yuvenali uyobora itorero Uruyenzi ryabaye irya mbere mu matorero yavuze ko icyatumye batsinda ari uko biteguye bihagije nyuma y’uko babwiwe ko hari irushanwa.
Yashimangiye kandi ko atari ubwa mbere yitabiriye amarushanwa y’ubuhanzi ngo asanzwe ayajyamo kandi agatsinda dore ko yavuze ko n’itorero ari irye.
Umuyobozi Mukuru wa Polisi y’Igihugu IGP Emmanuel Gasana mu ijambo rye yashimiye abahanzi bitabiriye amarushanwa kuva yatangira kugeza asojwe.
Yashimiye kandi itsinda ry’abari bagize akanama nkemurampaka bitwaye neza batanga amanota mu gihe gito babikozemo.
Yibukije kandi ko Polisi y’u Rwanda n’izindi nzego z’umutekano ko bahora baharanira ko umuturarwanda wese agira umutekano n’amahoro n’ibye ntibihungabanywe.
Yagize ati «Iyo nta mahoro ahari n’iterambere nta bwo ryaboneka. Ikintu kimwe kibuza amahoro ni ibyaha, twese hamwe dufatanyije kugira ngo turwanye ibyaha ni ikintu gikomeye cyane.»
Kugira ngo ibyaha bikomeze gukumirwa yavuze ko hakenewe ubufatanye bwimbitse kandi bwa buri muntu buzafasha mu gutuma u Rwanda rukomeza gukataza mu gutera imbere.
Yavuze kandi ko Polisi y’u Rwanda izakomeza gufatanya na buri wese.
Umunyamabanga wa Leta ushinzwe Itegeko Nshinga n’andi mategeko muri Minisiteri y’Ubutabera Evode Uwizeyimana yashimiye Polisi y’Igihugu n’abafatanyabikorwa bateguye icyo gikorwa.
Yavuze kandi ko gufatanya kw’abantu kwicungira umutekano hakumirwa ibyaha nta kiguzi byasaba abantu bose baramutse bafatanyije muri icyo gikorwa.
Ati «Kwicungira umutekano dukumira ibyaha nta kiguzi byadusaba turamutse dufatanyije twese kuko ingaruka z’ibyaha twese zitugeraho mu buryo bumwe cyangwa ubundi.» Yibukije abari bahari ko buri wese akwiye kuba ijisho rya mugenzi we.
Yashimiye abaturage batangira amakuru ku gihe mu rwego rwo gukumira icyaha kitaraba cyangwa kukirwanya.
Yashimiye kandi umumotari witwa Sebanani Emmanuel utuye mu murenge wa Rusororo mu karere ka Gasabo wabashije gukumira icyaha cyari kigiye gukorwa n’umukobwa wakoraga mu rugo rw’umuntu. Uwo mukobwa yari agamije gutwara umwana wo muri urwo rugo bivugwa ko byatewe n’ikibazo yari afitanye n’abakoresha be.
Iki gikorwa uyu mumotari yagikoze ku ya 17 Gicurasi 2018 aho yajyanye uwo mukobwa wari wibye umwana amushyikiriza ishami rya Polisi i Kinyinya mu Mujyi wa Kigali. Mu gihe umuntu yaba afitanye ikibazo n’umukoresha we aho gukora amakosa, yavuze ko umuntu akwiye kwegera ubuyobozi. Igihembo yashyikirijwe muri ibyo birori mu rwego rwo kumushimira, yahawe moto nshya.
Minisitiri w’Umuco na Siporo Uwacu Julienne yavuze ko nk’uko ijwi ry’abahanzi rigera kure adashidikanya ko uruhare rwabo mu gukumira ibyaha ari ntagereranywa kuko n’utari yababona ubutamwa bwabo bumugeraho.


text:
Ibibazo nk’ ibi hari abakristo bakunze kubyibaza ndetse bikanatera impaka zo mu mutima kuri bamwe na bamwe. Turifuza gusubiza ibi bibazo mu buryo bworoshye kandi buri wese yasobanukirwa, bityo niba hari uwabyibazagaho ave mu gihirahiro.
Nk’uko tubikesha urubuga Truth saves.org na Bibiliya.com, batanze ibisubizo kuri ibyo bibazo ahanini bashingiye kucyo ijambo ry’Imana rivuga.
Uburyo warwanya ibigusha
Intumwa Pawulo mu rwandiko yandikiye itorero ry’Abefeso, yagiriye inama abantu ko mu bihe byo kurwana ko mu by’ibanze bakwiye kwifashisha harimo inkota y’Umwuka ariyo ijambo ry’Imana. “Mwakire agakiza kabe ingofero,mwakire n’inkota y’Umwuka ariyo jambo ry’Imana” Abefeso6:17. Bibiliya kandi ishimangira ko niturwanya Satani azaduhunga kandi ni twegera Imana nayo izatwegera.
Nuko rero mugandukire Imana ariko murwanye Satani , nawe azabahunga. Mwegere Imana nayo izabegera” Yakobo4:7-8. Kubera ko Satani ariwe se w’ibibi byose, ni ukuvuga ko burya n’ibigusha aho byaba bivuye hose aba abifitemo inyungu.
Kurwanya ibigusha birashoboka uciye muri izi nzira:
Gusoma Ijambo ry’Imana no kuritindaho, gushyira mu ngiro ibyo wasomye , gufata umwanya uhagije wo gusenga (byaba byiza ugiye ufata igihe cyo kwiyiriza) bizakubera intwaro y’ibanze ikomeye yo gutsinda ibigusha. Kwirinda ibigare mudahuje kwizera, kugira gahunda ihamye y’ibikorwa byawe bya buri munsi kandi ukagerageza kuyubahiriza (Kuko rimwe na rimwe hari ibigusha bidusagarira ari uko aritwe tubihaye umwanya) nabyo birafasha cyane mu kwirinda icyo ari cyo cyose cyagukura mu mwanya Imana ikwifuzamo.
Hari kandi kwishakamo intekerezo zigufasha gutekereza ku ngaruka z’ikintu icyo aricyo cyose ugiye gukora (Cyaba cyiza cyaba kibi) . Kurinda ururimi rwawe nturwemerere kuvuga ibitari ngombwa , ukamenya ko umukristo ashobora kumva byinshi ariko yemerewe kuvuga bike.
Kuba ukijijwe ntibikwiye kugutera kutubaha abandi bantu badakijijwe: abo mubana, inshuti zawe, abagukoresha ku kazi, abo mukorana, abo mwigana …, uba usabwa kumenya uwo uriwe hanyuma ugaharanira no guhamya ko uri umukristo.
Ikitonderwa kuri iki kintu ! Ntabwo kubaha umuntu ari ukumuyoboka mu mafuti ye cyangwa ngo ibibi akora ubyemere ngo umushyigikire, ahubwo ni ukubana nawe byaba byiza ukamutoza kukwigiraho ibyiza ukora. Birumvikana ko kwera imbuto nziza usabwa kubigira ihame ridakuka.
Turizera tudashidikanya ko nushyira mu bikorwa izo nama twavuze haruguru, uzatsinda ibigusha kandi Imana nk’umubyeyi utureberera amanywa na nijoro, yiteguye kudufasha. Ikindi ni uko na Yesu aduhora hafi mu buzima bwose tubamo, ashyigikira buri wese uri mu nzira yo kumwigiraho. Yesu ahora arajwe ishinga n’uko itorero ryahora rishikamye.
Nabwirwa n’iki ko Yesu ari mu mutima wanjye?
Aha igisubizo cyoroshye twatanga ni uko wakingurira Yesu akinjira mu mutima wawe. Yadusabye gukoresha iyi nzira mu gitabo cy’ Ibyahishuwe 3:20. “ Dore mpagaze ku rugi ndakomanga umuntu niyumva ijwi ryanjye agakingura urugi, nzinjira iwe dusangire” Muri make ikintu cyatumye wumva ko, cyangwa ushidikanya ko Yesu atari mu mutima wawe, ni icyaha.
Gukingura urugi Yesu avuga ni ukuvana mu mutima wawe ikibi/ icyaha aho kiva hose kigagera. Niba rero twumvise ijwi rye tugakingura urugi azinjira mu mitima yacu.
Kumvira no gushyira mu bikorwa amagambo Yesu yavuze, ni ihame tugomba kwemera kubwo kwizera. Rimwe na rimwe hari igihe twumva ko ari kure yacu, ariko muby’ukuri mu bihe nk’ibi tugezemo biheruka , dukeneye gukoresha kwizera kwacu no kwishingikiriza ku byanditswe byera . Yesu avuga ko atazigera adutererana cyangwa ngo adusige (Abaheburayo 13: 5).
“Ntimukagire ingeso zo gukunda impiya ahubwo mujye munyurwa n’ibyo mufite, kuko ubwayo yavuze iti ‘Sinzagusiga na hato , kandi ntabwo nzaguhana na hato.
Niba hari icyaha uzi cyakubase ugomba kwatura ukakihana kandi ukakireka. Nidukomeza kwiyegereza Yesu nawe azatuba bugufi .
[email protected]


text:
Burya baca umugani ngo “uwambaye neza agaragara neza” gusa hari igihe umuntu ashobora kwambara imyenda ituma aseba mu bandi nyamara we azi ko yarimbye.Muri iyi nkuru turibanda kubintu byakwereka ko umukobwa cyangwa umugore yambaye imyambaro mibi.
Dore bimwe mu bimenyetso bigaragaza ko umukobwa-umugore ko yambaye nabi nyamara yibwira ko yambaye neza:
1.Abashoferi bakuvugiriza amahoni
Niba buri modoka unyuzeho, umushoferi w’umugabo-umusore akuvugiriza amahoni, bigaragaza ko batangariye imyambarire yawe, bigaragaza ko wakabije kwambara imyenda itaguhesha icyubahiro mu bandi.
2.Umukoresha wawe yagusabye guhindura imyambarire
Mu kazi ukora nta muntu bajya bategeka kwambara imyambaro runaka. Niba bigeze aho umukoresha wawe agutegeka guhindura imyambarire yawe, ni uko ukabya kwambara nabi. Aba abona urangaza abo mukorana, abakiriya cyangwa ababagana. Kubera kwanga ko akazi kagenda nabi, umukoresha wawe yakwibwiriye ubwe ko imyambaro yawe atari iyo kuzana mu kazi.
3.Aho unyuze hose, abagabo barakurangarira
Niba iyo usohotse aho utuye, aho unyuze hose abagabo n’abasore bakurangarira, bamwe bakagusifura bakurembuza, hakaba n’abakakuvugiraho amagambo atamenshe, ni ikimenyetso cya mbere kigaragaza ko wakabije kwambara nabi.
Si abagabo gusa bakwibazaho ahubwo na bagenzi bawe b’igitsinagore batangarira imyambarire yawe. Niba na bagenzi bawe b’abagore-abakobwa unyuzeho bose bahindukira batangariye imyambarire yawe, byaba byiza usubiye mu rugo ugahindura.
4.Ababyeyi bawe-abakurera nabo ntibashimishwa n’imyambarire yawe
Niba buri gihe ababyeyi bawe cyangwa abakurera bakwihanangiriza ku myambarire yawe, ni uko ukabije kwambara imyenda itaguhesha agaciro. Imyambaro yawe uretse no kugutesha ikuzo mu bandi, baba babona ko usebya umuryango uturukamo-ukurera. Ugaragaza ko nta burere bukwiye wahawe. Niba utiyubashye, girira umuryango wawe. Hindura imyambarire ureke gusebya ababyeyi bawe n’abavandimwe bawe.
5.Umugabo wawe yarumiwe
Uri umugore wubatse ariko kwambara imyenda igaragaza ubwambure bwawe wumva ari byo wishimiye. Umugabo wawe ntako atagize ariko waramunaniye, umubwira ko ubona ntacyo imyambarire yawe itwaye. Iragitwaye. N’ubwo yabuze uko agira ariko burya biramubabaza.
6.Idini –itorero usengeramo ntako batakugize
Mu idini usengeramo bahora bakugira inama yo guhindura imyambarire yawe. Ni byiza ko wizera Imana kandi uhora witabira amasengesho. Ariko urusengero ni inzu y’Imana. Nk’ikiremwa cyayo ugomba kujya kuyambaza wambaye imyambaro ikwiye.
Kujya mu nzu y’Imana wambaye imyambaro idakwiriye umwali-umugore w’i Rwanda, bituma abakureba bakurangarira, bajujura bigatuma batanakurikira ikibwirizwa-amasengesho. Uretse n’uko uzabibazwa na Nyagasani, urumva ko uba ugushije benshi kubera kwikundira kwambara impenure n’imyambaro igaragaza ubwambure bwawe.
7.Iyo hari aho winjiye buri wese aba aguhanze ijisho
Buri mugore-mukobwa anyurwa no kubona buri musore –umugabo amuhanze ijisho iyo atambuka. Ariko iyo bigeze aho winjiye hose, buri muntu akwitegereza cyane, bigutera isoni iyo ukizigira. Uba wibaza niba wambaye ubusa ku buryo abantu bose bakwibazaho. Niba ari ko bikugendekera, ntiwibaze byinshi, imyambaro wambaye ikugaragaza nk’aho wambaye ubusa.


text:
Bamwe mu bacitse ku icumu bo mu murenge wa mukamira barasaba ko ubuvumo buri muri uyu murenge bwiciwemo Abatutsi benshi bwakubakwa neza hakaba urwibutso rwa Jenoside.
Ibi babisabye ubwo amashyirahamwe y’abahinzi b’ibirayi bakorera mu karere ka Nyabihu bishyize hamwe bagasura ubu buvumo ndetse bakabagenera n’inkunga yo kuzifashisha mu kuhatunganya, ingana n’amafaranga y’u Rwanda ibihumbi 400 ndetse banafasha abahinzi b’ibirayi bacitse ku icumu babaha amapombo bifashisha batera imiti mu bihingwa
Bamwe mu baharokokeye bavuga ko abantu biciwe muri ubu buvumo bishwe urupfu rubi kuko batangiye kwiciramo Abatutsi guhera muri 1990, gusa bakababazwa n’uko hatubakwa urwibutso ngo basubize agaciro ababo bahiciwe n’abazajya baza kuhibukira babone n’aho bicara, ndetse n’inzira bacamo ihagera, kuko iyo bahaza baca mu mirima y’abaturage.
Mukankunsi Ancilla wacitse ku icumu wanahawe ipombo avuga ko afite abe benshi bahaguye kuko haguye abantu be bagera kuri barindwi, ashimira aba bahinzi bafashe umwanya wabo bakaza kunamira abavandimwe bahaguye.
Yagize ati "Umuryango wanjye washiriye aha, kuba aba bahinzi bahisemo kuhaza bakunamira abacu n’ibyigiciro, noneho nkanabashimira ko bampaye iki gikoresho kuko iyanjye yari yarashaje, natiraga abaturanyi bikangora, ndabashimiye rero kuba batuzirikanye".
Niyonzima Emmanuel ni umuyobozi w’ihuriro ry’abahinzi b’ibirayi mu karere ka Nyabihu, avuga ko batekereje iki gikorwa kuko bifuzaga kumenya amateka yo kuri ubu buvumo, kuko ngo n’abahaguye harimo n’abari abahinzi bagenzi babo, bityo bikaba byabahaye imbaraga zo kuza kunamira izo nzirakarengane.
Yagize ati "Ubu buvumo bwaguyemo abantu baturutse mu mirenge yose y’aka karere ndete no hirya yako tukaba rero twaje kwiga aya mateka ndetse no kwifatanya n’abacitse ku icumu tubafasha kuba batangira kwitegura kuhakora neza. Bityo twabageneye sheke y’amafaranga angana n’ibihumbi 400 yo kuzabafasha muri iki gikorwa cyo kuhakora neza, ndetse tunaha abacitse ku icumu b’abahinzi amapombo azajya abafasha mu buhinzi bwabo".
uhagarariye ibuka muri aka karere, Juru Anasthasie ashimira aba bahinzi bitanze bakaza kunamira abazize uko baremwe abasaba no gukangurira abandi kuba baza gusura ubu buvumo kuko aribo ba mbere baje kubasura bakabagenera n’inkunga yo kuba batangira kuhategura mu kuhubaka n’ubwo bigisaba amafaranga menshi.
Yagize ati "Aba bahinzi ndabashimira cyane kuba batekereza kuza kwibukira kuri ubu buvumo kuko nibo ba mbere bahaje, nkanasaba n’abandi kuza kuhasura. ndetse n’akarere gakomeze kubizirikana ko hakenewe kubakwa kuko bari bahakoreye inyigo basanga byazatwara miriyoni 500 kugirango hatunganywe neza. Ndizera ko hamwe n’abagiraneza nk’aba bitanze nidufatanya ndetse n’akarere ibi tuzabigeraho aha hantu hatunganywa"
Ubu buvumo bumaze gukurwamo imibiri isaga 140, gusa bagahamya ko hakirimo abandi benshi kuko kuba wabonamo abantu bitoroshye nk’ahandi hose.


text:
Burera: Munyaneza yaretse ibiyobyabwenge asaba abanyeshuri bagenzi be kubyirinda
Yanditswe na MUTUNGIREHE SAMUEL
Munyaneza Sylvestre, ni umunyeshuri ku rwunge rw’amashuri rwa Gitare II, mu murenge wa Kagogo mu karere ka Burera, atanga ubuhamya bw’ukuntu kunywa ibiyobyabwenge by’inzoga guhera ari mu mwaka wa mbere w’amashuri yisumbuye byari bitumye asigara inyuma mu myigire n’iterambere kuri ubu akaba yarabiretse ageze mu mwaka wa gatanu w’indimi n’ubuvanganzo, agasaba abanyeshuri bagenzi be kwirinda kwishora mu nzoga n’ibiyobyabwenge kuko bidindiza ubikoresha.
Mu kiganiro n’Imvaho Nshya, Munyaneza w’imyaka 19 y’amavuko avuga ko yabyirutse akunda kunywa inzoga cyane akajya anazipima mu tubari, yagera ku ishuri akagendera mu bigare bya bagenzi be bazikundaga akazinywa bigatuma rimwe na rimwe amasaha yo kujya ku ishuri amucika ntageyo.
Avuga ko rimwe na rimwe yajyaga ku ishuri yanyoye inzoga bikabangamira bagenzi be mu ishuri bakamusohora hanze.
Ati “Hari ubwo nazaga ku ishuri nanyoye inzoga ugasanga abanyeshuri ndababanganiye cyane n’abarimu bakansohora ngo ninge hanze; ndibuka hari n’ubwo nigeze kuzinywa noneho ndasinda basanga ndi ahantu zananije cyane ntabasha ubugenda. Zari inzoga za Sky, na za Chief n’izindi nzoga zo mu Bugande nk’izo ziba inaha”.
Mu nzira yo kureka ibiyobyabwenge, Munyaneza avuga ko yayifashijwemo na bagenzi be bibumbiye mu ishyirahamwe ry’abanyeshuri barwanya ibiyobyabwenge (Anti-Drugs) birimo na Kanyanga ivugwa cyane mu bice byegereye umupaka w’u Rwanda na Uganda ku Cyanika mu karere ka Burera.
Ati “Baramfashe bagenda banyigisha ububi bw’ibiyobyabwenge n’ibyiza byo kutanywa inzoga. Nakundaga kujya muri Club cyane nkitabira na bo bakambwira uburyo inzoga nta kiza cyayo, mbese nta terambere yangezaho. Nza kuzireka gake gake nubwo bitari byoroshye ariko naje kubigeraho, mu ishuri nkumva ndiga nta kibazo n’ubu gutsinda ndatsinda neza.
Ubu nsinda mu kigero kirenga cya 60%, mbere nari ndi hasi cyane nko kuri 45%; ubu nta kibazo ibintu byo kunywa inzoga nabivuyemo, ubu nkora gahunda zange neza no mu kiruhuko hari ubwo nkorera amafaranga none ubu mfite igare nkoresha mu kiruhuko.
Hari inama agira bagenzi be b’abanyeshuri bakinywa inzoga n’abatarakoresha ibiyobyabwenge muri rusange.
Ati “Inama nagira abantu bakibirimo ni ukubireka, bakumva ko inzoga atari ikintu cyamugeza ku iterambere ngo agiteho umwanya. Akiga agafata, akamenya ko ari ukwiga agakomeza amasomo ye nta kibazo.
Icyo gihe nazinyoye natakaje byinshi, nataga amasomo nkajya kunywa inzoga abandi basigaye biga, sinabashije kubimenya ibyo bize icyo gihe. Hari na bamwe nahemukiye wenda kuko nabaga nanyoye inzoga zinkoresha kandi bitesha agaciro”.
Ubuhamya bwa Munyaneza bushimangirwa na Harerimana Felix, umurezi kuri iki kigo akaba n’ukurikiranira hafi ishyirahamwe rirwanya ibiyobyabwenge mu Rwunge rw’amashuri rwa Gitare.
Ati “Hari n’abandi biganaga barangije, bigaga rimwe na rimwe; twabonaga kubirukana atari cyo gisubizo, turavuga tuti reka tube inshuti n’abana, kwirukana umwana si cyo gisubizo nitubareka bakagenda bazagenda burundu ntibazagaruka ku ishuri.
Twagiye inama n’abandi barimu n’abakozi n’abayobozi muri rusange, tuti reka tubegere, tube inshuti na bo dukomeze tubereke ibibi byo kunywa izo nzoga; tugira amahirwe n’Ishyirahamwe rya Anti-Drug riraza n’abapolisi babidufashijemo dutangira kubigisha, tukababa hafi; buri ku wa Kane tuba dufite Club, ku wa Kane wundi tugasenga tukabereka ko kunywa inzoga ari n’icyaha nabyo bikadufasha barahinduka, n’uyu mwana Munyaneza yahindutse muri abo”.
Umuyobozi ushinzwe imibereho myiza mu murenge wa Kagogo, Nsengamungu Sabin yavuze ko mu buryo bafasha kurwanya ibiyobyabwenge mu mashuri, cyane nk’umurenge ukora ku mupaka, bafata umwanya bakajya kureba uko mu mashuri bashishikariza abana kubyirinda, bakabereka ububi bwabyo ku buryo buri gihembwe bagera mu bigo kandi n’umuntu ugaragaye akoresha umwana muri izo nzira agahanwa.


text:
Guhindura imyumvire ndetse n’imyifatire n’imwe mu nzira yo guha ubushobozi imwe mu miryango ifite abana bahoze mu buzima bwo mu muhanda gusohoka mu bukene no kugera ku iterambere.
Nk’uko bitangazwa n’umuyobozi wa Caritas Kigali Padiri Twizeyumuremyi Donatien avuga ko basanze bimwe mu bibazo bitera abana kujya mu buzererezi biterwa n’impamvu nyinshi zirimo n’ubukene ariko cyane cyane ugasanga ibibazo byinshi bishingiye ku myumvire mike ababyeyi babo baba bafite.
Gukemura iki kibazo cy’abana bajya mu muhanda kubera ubukene Caritas Kigali ibicishije mu kigo cy’Abadacogora n’Intwari batangiye gufasha ababyeyi guhindura imyumvire n’imyifatire kuko basanze ababyeyi bamwe bafite imyumvire ibaheza mu bukene.
Padiri Twizeyumuremyi avuga ko kubasha kugira ubushobozi bwo kwibeshaho, bidasaba gusa kugira amafaranga, ahubwo bisaba no guhindura imyifatire. Akaba ariyo mpamvu Caritas Kigali ishyira imbaraga no mu guhindura imyifatire y’abo ifasha kugirango nabo babashe kwifasha.
Kimwe mu bituma abatishoboye babasha gutera imbere vuba ni ugushyira hamwe imbaraga nke bafite.Uku gushyira hamwe bituma imbaraga zari nke zibyara nyinshi. Niyo mpamvu yatumye ubu Caritas Kigali ishyira imbaraga mu gufashiriza abantu bashyize hamwe mu mashyirahamwe n’amakoperative.
Muri iki gihe hashyizwe imbaraga nyinshi mu guteza imbere ibimina byo kwizigama no kugurizanya. Ubu Caritas Kigali ifite ibi bimina birenga 200 ikurikirana. Muri ibi bimina harimo abantu barenga ibihumbi bitanu (5000). Abari muri ibi bimina bakaba bamaze gukusanya amafaranga agera kuri miriyoni 19 892 326 y’u Rwanda, ndetse bakaba bamaze gutanga inguzanyo zigera ku mafaranga 29 664 545 y’u Rwanda .
Ni muri urwo rwego Caritas yahinduye uburyo bw’imikorere yayo, aho ibikorwa byayo by’ubufasha bunyura mu miryango kuko yasanze iterambere rirambye ari iriha agaciro imbaraga z’umuryango.
Ubu mu bikorwa byose bya Caritas Kigali habarizwamo imiryango igera ku bihumbi bitandatu (6000) muri yo harimo imiryango igera kuri 380 y’abana bahoze mu muhanda. Iyi miryango yigishijwe kwiteza imbere bongera umusaruro, bigishijwe kwihangira imirimo, kuvugurura imirire, kuzuzanya hagati y’umugabo n’umugore, gukemura amakimbirane mu ngo, kwibuka inshingano z’umubyeyi mu burere bw’abana ndetse no kubyara abo bashoboye kurera.
Muri uyu mwaka wa 2017, Caritas Kigali ifatanyije n’abafatanyabikorwa bayo yishimiye ko yashoye amafaranga arenga miliyoni magana atandatu yo gufasha abatishoboye. Inashimira abagize uruhare muri ibyo bikorwa byose by’urukundo iakbasabira ko Imana ibasubiriza aho bakuye.
Uburyo bwo guhindura imyumvire y’ababyeyi byagize ingaruka nziza ku miryango kuko abenshi bahamya ko kudatinyuka gukora babiterwaga n’imyumvire babaga bafite yo kwitinya no kumva ko ari abakene badashoboye kugira ikintu na kimwe bashoboye gukora.
Bamwe mu bagenerwabikorwa bafashwa n’umushinga w’Abadacogora n’Intwari bahamya ko ubukene bamaze kubusezerera kandi inyigisho bahawe zabajijuye kuburyo ntawakongera gukena kubera kwitinya.
Nyiragasigwa Philomene avuga ko yacuruzaga agataro nyuma aza kugira amahirwe yo kuva mu muhanda ajya gucururiza mu isoko ry’imbuto rya Nyabugogo.
Kubera inyigisho yahawe zamufashije gutinyuka gukora ubu urugo rwe yamaze kurukenura ntabibazo agihura nabyo.
Uretse kubasha guhindura imyumvire bari bafite Bazihimana Kamatari avuga ko imiryango ikennye igiye yegerwa yose ikagirwa inama ikwerekwa n’inzira yava muri ubwo bukene asanga byahindura imbereho ya benshi.
Nawe yemeza ko gutera imbere bisaba guhindura imyumvire no gutinyuka gukora kuko aribyo bitanga amafaranga.
Mu Mwaka wa 2017 Caritas Kigali n’abafatanyabikorwa bayo bafashije abana bagera kuri 3500 mu kwiga, .hatanzwe amafaranga agera kuri miriyoni 165 275 145 y’u Rwanda. Muri aba bana hakabamo abagera kuri 580 bahoze mu muhanda.Mu rwego rwo gufasha urubyiruko kwihangira imirimo, abagera kuri 430 bigishijwe imyuga binyuze mu Kigo cy’Imyuga cya Caritas Kigali i Butamwa.


text:
Intambwe ya mbere:Reka kumwereka ko umukeneye cyane cyangwa ko ubayeho nabi kuko adahari
Ikintu cya mbere ugomba gukora ni ukugaragaza ibitandukanye n’ibyo urimo gutekereza, cyangwa wifuza ko biba: Reka kumwereka ko wifuza ko agaruka!
Yego birasa naho bitumvikana cyangwa ko ari nko kwivuguruza, ariko ndakubwiza ukuri , uko urushaho kumugarura, ni ko nawe arushaho kuguhunga.
Aha reka nguhe urugero rusekeje ariko bijyanye: Fata uwo mwakundanaga nk’aho ari injangwe nayo itagukunda. Tekereza nawe, ese iyo urimo gushaka gufata injangwe ushaka ko mukina kandi n’ubundi yari isanzwe itagukunda, ibigenza ite? Irakomeza ikaguhunga, noneho ikanajya kure aho utazongera kuyibona no kuyisagarira! Ni kimwe n’iyo warakaranyije n’umukunzi, mu bintu aba yifuza icya mbere ni ukutakubona muri iiyo minsi akikurakariye.
Iyo ubyihoreye, ukigira mu byawe, ya njangwe igeraho igasonza, igatangira kwiga imitwe yo kukwiyegereza, kandi amaherezo mukaba inshuti pe!
Ntibisobanutse ndetse binavugitse nabi, kugereranya injangwe n’abantu, ariko ndakubwiza ukuri ko ari uku bigenda iyo abakundanaga bashwanye cyangwa se banatandukanye.
Muri icyo gihe rero jya ukora nk’aho ntacyo wahombye kuba yaragusize, ujye umureka ajye muri gahunda ze, akore ibyo yifuza byose, nyuma azatangira kubona impamvu agukeneye, anakwifuza mu buzima bwe, azatangira noneho kujya abona ukuntu ubuzima bubishye udahari.
Mureke akore ibyo ashaka, ajye mu bandi bagabo/bagore, batembere, basangire…, amaherezo koko niba ari uwawe azabona ko icyo yaje akurikiye iwawe nta handi akibona akugarukire.
Icyo gihe kandi numureka akaba akora ibyo yishakira byose, nawe jya wigira muri gahunda zawe, we guhora umutegereje nta gahunda mufitanye y’igihe azagarukira.
Intambwe ya kabiri: Iyibutse ubuzima bwawe bwiza bwa mbere y’uko ukundana n’umukunzi wawe
Muri icyo gihe wari uri kumwe n’umukunzi wawe, hari byinshi wasize inyuma. Abantu benshi iyo bafite abo bakunda, ntibaba bifuza ko bagira ahandi bajya; nta zindi nshuti baba bumva bagendana, basangira, ari nabyo twaboye mu nkuru z’acu zatambutse z’uko urukundo ubundi rwakagobye kuba rutikubira.
Ese ko n’ubundi nawe ubwe ko wamuhaye amahoro, ukaba utakimuhamagara umubaza aho ari n’ibyo arimo gukora n’abo bari kumwe nk’uko bijya bigenda mu bakundana, ubu ko nawe yigiriye muri gahunda ze, kuki wowe utakwisubirira mu buzima bwawe bwa kera wabanagaho n’inshuti zawe, kwishimishanya nazo nka mbere, kwigira mu birori niba na mbere warabikundaga; kujya mu bitaramo by’abahanzi batandukanye, gukina umukino runaka wakundaga n’ibindi byose byajyaga bigushimisha mbere y’uko mukundana ariko ukaza kubireka kugira ngo urusheho kumushimisha.
Iki ni igihe cyo kubisubiramo, ntukomeze kwibabaza, ahubwo ukishyiramo ko uko bimeze kose ubuzima bugomba gukomeza kandi neza, ugasubira muri bwa buzima bwagushimishaga na mbere y’uko muhura…
Iyo watandukanye n’umukunzi wawe, utangira kwibaza no gutekereza abandi bari kumwe, uti ese ubu abo yahisemo bandusha iki, yabakurikiyeho iki se? n’ibindi nk’ibyo… Yego biragoye kwibuza gutekereza kuri ibi byose iyo ukimukunda, ariko niwumva ushaka kubyirinda jya wibuka ko uwo mwanya wawe upfusha ubusa umutekerezaho, utekereza ibyo arimo, we nta n’isegonda afite ryo kugutekerezaho cyane cyane ko aba yibereye mu bindi.
Intambwe ya gatatu: Gerageza kwiyitaho no kwiha umwanya uhagije
Niba uri umugore warakundaga kwisiga, kujya muri salon ukiyitaho, kwambara imyenda myiza, cyangwa igezweho, uri umugabo se warakundaga gukora sport, kwisiga parfum nziza… bikomeze. Wikwisuzugura kuko niba we atakikubona hari n’abandi bakureba, wigarurire icyizere, wumve wongeye kwikunda nyuma yo kubura uwo wakundaga. Subira mu isoko ugure imyenda mishya kandi myiza, ukomeze wiyiteho, uhure n’abandi bantu bashya, umenyane n’inshuti nshya kandi unatemberere ahantu hashya. Niba uri mu kazi ugakore neza kandi nibiba byiza uzanazamuke no mu ntera. Ibyo byose kandi ujye ukora uko ushoboye bimugereho.
Ushobora gukora uko ushoboye ukabonana n’inshuti ze, n’abavandimwe be, n’abo bakorana cyangwa se bigana bitewe n’icyo akora, bityo ntazabasha kwihanganira kutaguhamagara ngo akubaze amakuru. N’ubwo ibyo byose azabikora asa n’utakwitayeho, wowe ntihazagire icyo bigutwara, uzamureke atangazwe no kubona ukuntu ubayeho neza adahari.
Nyuma y’iki gihe cyose, iyo uwo muntu n’ubundi akigukunda, nyuma y’ibyabaye byose, umaze kubona ko byamunananiye kwihangana, atangiye kugenda aguhamagara gake gake (n’ubwo ahanini ntacyo muba muvugana kubera gutinyana), nyuma nibura y’ibyumweru hagati ya bibiri na bitatu, haaaa… aho uzaba ugitsinze… arakugarukiye bidatinze ahubwo tegura gufungura umuryango kuko aje kugusaba imbabazi ngo musubirane!
Ubu noneho byemere y’uko wongeye kumwigarurira kandi ko musubiranye bidatinze!
Ntuzigere na rimwe umwemerera ko bikomeza, akibikubwira ku nshuro ya mbere kuko bimwereka ko wari warihagazeho kandi nawe warashize! Ntuzigere na rimwe uhita uvuga “Yego” n’iyo yaba agusabye amahirwe ya nyuma! Ahubwo musubize ko ukeneye umwanya wo kubitekerezaho.
Video Abakobwa Beza
Uburyo wasubirana n’umukunzi wawe nyuma yo gutandukana
Intambwe ya mbere:Reka kumwereka ko umukeneye cyane cyangwa ko ubayeho nabi kuko adahari
Labels: urukundo


text:
Isakaramentu ryo Gukomezwa mu ishuri ryisumbuye rya Stella Matutina
Abanyeshuri 24 bo mukigo cy’amashuri yisumbuye cya Stella Matutina bahawe Isakaramentu ryo Gukomezwa.
Ikigo cya Stella Matutina ni ikigo cy’Abihaye Imana ba kiriziya Gaturika kikaba giherereye mu murenge wa Shyorongi mu Karere ka Rurindo ho mu Ntara y’Amajyaruguru akaba atari kure y’Umujyi wa Kigari.
Taliki ya 19 Nzeli 2015 , iki kigo cyahaye bamwe mu bana bakirererwamo bagera kuri makumyabiri na bane Isakaramentu ryo gukomezwa nyuma y’iryo sakaramentu ikigo cyakiriye abana , Ababyeyi babo b’umubiri n’ababatisimu hamwe n’inshuti n’abavandimwe babaherekeje mu kwizihiza uwo munsi mukuru
Inkuru mu mafoto y’uko byari byifashe doreko imirimo yose gendanye n’ibirori no gususurutsa abashyitsi aba bana barererwa muri iki kigo aribo ubwabo bayikoreye


text:
[wptab name=’Isomo: 1 Tomote 1′]
Isomo ryo mu ibaruwa ya mbere Pawulo intumwa yandikiye Timote 1, 1-2.12-14
Bavandimwe, dore ijambo rigomba kwizerwa: ni uko umuntu wumva ashaka kuba umwepiskopi, aba yifuje gushingwa umurimo mwiza cyane. Ariko rero, umwepiskopi agomba kuba ari umuntu w’inyangamugayo, washyingiwe rimwe risa, ntagire inda nini, agacisha make, akagira ubupfura, akamenya kwakira neza abamugana, kandi akaba ashoboye ibyo kwigisha. Abadiyakoni bagomba kuba barashyingiwe rimwe risa, bakanamenya gutegeka neza abana babo n’ingo zabo bwite. Koko rero, abatunganya neza imirimo bashinzwe, bibahesha umwanya w’icyubahiro, bakanabikesha gushira amanga mu kwemera bafitiye Kristu Yezu. Ibyo mbikwandikiye nizera ko nzaza vuba nkagusanga.[/wptab]
[wptab name=’Zaburi ya 15 (16)’]
Zaburi ya 15 (16),1-2a.5, 7-8, 2b.11
Mana yanjye, unyiragirire kuko ari wowe buhungiro bwanjye.
Uhoraho ndamubwiye nti «Ni wowe Mutegetsi wanjye,
Uhoraho, wowe munani wanjye n’umugabane wanjye,
uko nzamera ni wowe ukuzi.
Ndashimira Uhoraho ungira inama,
ndetse na nijoro umutima wanjye urabinyibutsa.
Uhoraho mpora muzirikana ubudahwema,
ubwo andi iruhande, sinteze guhungabana.
Nta mahirwe yandi nagira atari wowe!»
Uzamenyesha inzira y’ubugingo;
hafi yawe ni ho haba umunezero usendereye,
iburyo bwawe hakaba umudabagiro udashira.
[/wptab]
[end_wptabset]


text:
Leanne, umukobwa wavukiye mu muryango wa gikristo aho bitabiraga gahunda zose z’itorero, yaje kugira agahinda gakabije biturutse ku mubyeyi we (Mama) wamubuzaga kuvuga ibibazo bimubangamiye ndetse no mu itorero ryabo ntibemeraga ko umuntu avuga ikibi, bahoraga bavuga ibyiza gusa ibi bigatuma Leanne abangamirwa ariko Yesu yaje kumukiza afite amahoro.
Mu rwego rwo gusobanura urugendo rwe rwo gukira agahinda gakabije, mu magambo ye Leanne aratubwira uko byamugendekeye:
"Nakuriye mu muryango wa gikristo. Buri cyumweru, ababyeyi banjye na barumuna banjye batatu mu twajyanaga mu rusengero, mubyukuri nari nzi Imana ariko ngahora ntameze neza. Ariko uwo mumuryango nakuriyemo ntiwakoraga neza kuko ko bakuru banjye bandushaga imyaka 12-13, bakundaga kurwana na mama. Nahise menya ko hari ibitagenda neza mu buzima.
Ngeze mu mashuri yisumbuye, musaza wanjye undusha imyaka ine, yirindaga guhura na mama, nubwo ari we watoneshwaga kuko yari umuhungu, yavaga ku ishuri, akareba filime, akarya ifunguro rya nimugoroba, akihisha mu cyumba cye.
Umunsi umwe, narindimo gukina n’abandi bana turi kugenda ku magare nuko ikamyo ituruka hakurya irankubita ngwa munsi y’umuhanda, nakangutse nisaanga mu bitaro ariko ndi muzima, ibyo byanteye kwibaza nti: "Kuki ndiho? Ni uwuhe mugambi w’Imana ku buzima bwanjye?"
Nakomeje kujya mu rusengero n’umuryango wanjye, ariko ibintu ntibyari byiza mu rugo, kandi byari bitangiye kudogera. Nkimara kuba umwangavu, imyifatire yanjye yarahindutse cyane, kandi nerekanaga ibimenyetso byo kwiheba.
Mubyukuri ubuzima twabagamo iwacu ,byasaga n’uburyarya cyane kuko ntitwari twemerewe kuvuga ku bibazo mu buzima bwacu. Igisekuru cyababyeyi banjye nticyigeraga kivuga ku bibazo. Nubwo mama twabaga twashwanye cyane, iyo twinjiraga mu modoka tugiye ku rusengero yadusabaga kugaraza isura yishimye nyamara njye byarambangamiraga.
Nagiye mu itsinda ry’urubyiruko mu rusengero rwanjye, ariko kubera ko ntari nemerewe kugira icyo mvuga ku byambayeho, nagombaga guceceka. Mukuru wanjye yari umuyobozi w’urubyiruko mu itorero ryacu yaranyitegerezaga akabona ko mporana agahinda nuko atangira kunganiriza amenya ikibazo mfite akibwira mama.
Mugihe nigaga nakundaga siporo cyane ndetse ngatsinda amarushanwa, ariko igihe cyaje kugera ndabihagarika kubera uburwayi. Icyo gihe namaze iminsi myinshi mu rugo hafi ya mama biza gutuma amakimbirane yiyongera, iyo ababyeyi banjye bajyaga ku rusengero, nafataga icyuma nkikeba ku kaboko hakava amaraso narangiza nkambara ishati z’amaboko maremare ngo mbihishe ariko mubyukuri nari narangiritse mu bitekerezo.
Agahinda kanjye kafashe intera ikomeye kuburyo bakuru banjye babonye ko ibyanjye atari amahoro, bibatera kwiheba ubwabo niko gufata umwanzuro wo kubwira mama ko ngeze ku rwego rwo kwikeba, hanyuma mama yafashe umwanzuro wo kunshakira muganga uvura indwara zo mu mutwe kugiraango ankurikirane ampe ubujyanama biyo banshyira mu bitaro.
Abaganga bakomeje kunyitaho bampa imiti ndetse n’inama zitandukanye ariko by’umwihariko hari umupasiteri wansengeye nuko Imana irankiza nongera kugirana ubusabane n’Imana ndetse n’unuryango wanjye. Ndashima Yesu cyane wampinduriye amateka".
Asoza ubuhamya bwe Leanne aributsa ababyeyi ko bakwiye guha abana babo ubwisanzure bwo kuvuga ibibabaje kuko nibwo buryo bwiza bufasha mu kubishakira umuti urambye bityo bakagira ubuzima buzira umuze.
Source: www.tyndale.com
[email protected]


text:
YASUWE 24
Muri rusange, imibonano mpuzabitsina ni igihe cy’ibyishimo hagati y’abashakanye n’abakundana muri rusange. Gusa rimwe na rimwe, hari igihe icyo gihe cyiza kirogowa n’uburibwe. Urubuga rwa Interineti rwa e-santé.fr, rwagaragaje impamvu zishobora gutuma umuntu aribwa mu gihe cy’imibonano mpuzabitsina, ndetse n’icyo umuntu yakora kugira ngo ubwo buribwe bushire.
Ni iki gituma umuntu aribwa mu gihe cy’imibonano mpuzabitsina?
Ubusanzwe, uburibwe ni ikimenyetso ko hari ikintu kitari kugenda neza nk’uko bisanzwe. Uburibwe mu gihe cy’imibonano mpuzabitsina bushobra gukomoka ku mimerere idasanzwe y’imyanya ndangagitsina, igisebe, ikibyimba n’izindi ndwara ziri cyangwa se zegereye imyanya ndangagitsina, cyangwa se gukora bigoranye kwayo.
Uburibwe ku mugore
Uburibwe mu gihe cy’imibonano mpuzabitsina bushobora kwigaragaza mu buryo butandukanye:
Uburibwe bushobora kuba buhoraho. Ibyo bisobanura ko kuva yatangira gukora imibonano mpuzabitsina yababaraga kandi mu buryo bumwe.
Ibyo bishobora guterwa n’imimerere idasanzwe y’imyanya ndangagitsina ye. Nk’urugero, hari ighe aba afite akanyabusugi (Humen: agahu kaba ku gitsina cy’umukobwa iyo atarakora imibonano mpuzabitsina na rimwe) gakomeye, bityo kakabuza igitsina cy’umugabo gutambuka.
Ngo iyo Humen ikomeye cyane ntivaho byoroshye, maze igihe cyose umugabo ahatirije kwinjira umugore akababara. Ngo bishobora kandi guterwa n’agahu gatoya ko ku gitsina gakururuka cyane mu gihe ari gukora imibonano mpuzabitsina, bikaba byamutera kubabara.
Uburibwe mu gihe cy’imibonano mpuzabitsina bushobora no kuza umugore amaze igihe kinini ayikora atababara. Muri icyo gihe ntibiba bikomoka ku mimerere idasanzwe y’imyanya ndangagitsina yavukanye, ahubwo ni ikibazo cyangwa se indwara ziba zaje.
Mu gihe cy’imibonano mpuzabitsina, aho uburibwe buje hatanga icyerekezo cy’icyateye ubwo buribwe.
Uburibwe bw’inyuma: iyo umugore aribwa ku ntangiriro z’umuyoboro w’igitsina cye, ubwo buribwe bushobora guhuzwa n’ibibazo by’uruhu rw’imyanya ndangagitsina y’inyuma, kutagira ububobere, inkovu, cyangwa se bugaterwa n’ubwandu bukunze gufata imyanya ndangagitsina y’umugore.
Ububabare bw’imbere, ni igihe umugore ababara mu muyoboro w’igitsina ndetse no mu nda ibyara. Impamvu y’ubwo bubabare ishobora kuba ari ikibazo kiri mu nda (ikibazo cy’udusabo tw’intanga, icy’imiyoborantanga n’ibindi), ikiri muri nyababyeyi cyangwa se mu y’igitsina mo imbere.
Ububabare ku mugabo
Umugabo na we ashobora kugira ububabare mu gihe cy’imibonano mpuzabitsina. Ku mugabo, biroroshye kubona impamvu kuko igitsina cye kiri inyuma cyose, bikaba byoroshye gusuzumwa na muganga.
Ubwo bubabare bushobora guterwa n’uruhu rufashe cyane ku buryo iyo umugabo akoresheje igitsina cyane rushobora gucika.
Umugabo kandi ashobora kugira ubwandu bw’uruhu ku gitsina cye, cyangwa na none akabangamirwa no kubura ububobere ku mugore bari kumwe, bishobora no gutuma kwinjiza no gusohora igitsina cye bishobora kumubabaza.
Uburibwe kandi bushobora guterwa n’indwara z’udusabo tw’intanga ngabo, ubwo bubabare bukaba bwumvikana mu gihe umugabo ari kurangiza.
Bombi baribwa cyarimwe
Hari n’igihe abantu bari gukora imibonano mpuzabitsina bumva ububabare bombi. Ngo ibyo biterwa n’ububobere buba budahagije bigatuma habaho udusebe duterwa no kwikubanaho kw’impu zumutse.
Hari igihe kandi bombi baba bafite ubwandu cyangwa se udusebe. Ngo iyo abantu bahisemo position ituba imimerere n’inguni z’igitsina cy’umwe muri bo, hashobora kubaho ububabare ku mpande zombi.
Ni gute wavura ububabare buza mu gihe cy’imibonano mpuzabitsina?
Kugira ngo umuntu akire uburibwe buza mu gihe cy’imibonano mpuzabitsina, ni ngombwa kubanza kumenya impamvu yabyo.
Urugero nk’ubwandu ntibwavurwa kimwe n’ibura ry’ububobere kimwe n’izindi ndwara cyangwa se ububabare bukomoka ku mimerere idasanzwe y’imyanya ndangagitsina.
Kugira ngo umuntu akire ububabare ahura na bwo ari gukora imibonano mpuzabitsina, ni byiza kubibwira muganga akagufasha kumenya uburyo nyabwo bwavura ikibazo ufite, hanyuma na we ukabona ibyishimo.


text:
Paypal nibwo buryo bukunze gukoreshwa cyane mu kwishyura ibicuruzwa n’amaserivise kuri interineti kurusha ubundi buryo bwose bwo kuri interineti, hafi imbuga zose zitanga amaserivise n’ibicuruzwa kuri interineti usanga zemera kwakira amafaranga hifashishijwe uburyo bwo kwishyura bwa paypal, bityo rero kumenya gukoresha ubu buryo wishyura cg wishyurwa kuri interineti ni ingenzi cyane mu rwego rwo kugufasha kwihahira amaserivise n’ibicuruzwa kuri interineti bikoroheye, ndetse ukanabasha gutanga serivise ku rubuga rwawe cg ahandi aho ariho hose kuri interineti ukaba wakwishyurwa ako kanya.
UKO ISOMO RITEGUYE
Iri somo riteguye mu buryo bwa videwo za HD mu rurimi rw’ikinyarwanda, ku buryo ibyo ubwirwa byose uba uri no kubyerekwa intambwe ku yindi hakoreshejwe ingero zifatika, ibivugwa byose bishyirwa mu ngiro nk’urugero rwo kureberaho muri iri somo. Mu kwerekana ihererekanya ry’amafaranga, twohererezanya amafaranga kuri interineti kuri konti zitandukanye bya nyabyo kugirango uwiga arusheho kubisobanukirwa neza. Ugenda uhura n’isuzumabumenyi kubyo wize zigufasha gupima niba koko wasobanukiwe ibyo warangije kwiga.
Ndetse turangiza tunabaha inama z’ibyo mwakoresha ubu bumenyi, ku buryo urangiza kwiga uhita ubona ahantu hatandukanye ho kubibyariza umusaruro.
ABO RYAGENEWE
Aya mahugurwa yagenewe abantu bo mu ngeri zose, abanyeshuri, abarimu, abacuruzi, abakozi, abayobozi, n’abandi bantu bose bakenera gukora Transaction kuri interineti. Nta n’umwe uhejwe.
UKO WARYIGA
Waryiga aho waba uri hose kw’isi wifashishije igikoresho cy’ikoranabuhanga nka mudasobwa, telefone cg Tablet birimo interineti (Ekara nini nkiya mudasobwa niyo ibigaragaza neza). Kuko rero riteguye mu Kinyarwanda bigusaba no kuba wumva ikinyarwanda gisanzwe cyo kuvuga kugirango usobanukirwe ibyigishwamo. kandi waryigira igihe cyose ushatse kugeza urirangije neza, ndetse iyo ugize ikibazo urabaza ugasubizwa.
ICYO UZAKURAMO
Uzarangiza iri somo Wabasha ibi bikurikira:
- -Guhaha no gucuruza ibyo ushaka ku masoko mpuzamahanga yemera paypal nka ebay.com
- -Guhaha serivise zose wifuza kw’isi ziri kuri interineti, aho bemera paypal
- -Gukora akazi no gutanga akazi kuri interineti
- -Koherezanya no kwakira amafaranga kuri interineti mu buryo bwa Paypal
- -Gusobanukirwa amaterime akoreshwa muri Paypal
- -Uzi Bimwe mubyo wakora kuri interinti ukunguka cyane.
- -Uhabwa seritifika iyo urangije kuryiga wakoresha aho ikenewe.
- -N’ibindi byinshi cyane…..
INYUNGU ZO KURYIGA
- -Ushobora kwihahira ibyo ushaka kw’isi hose ku biciro biri hasi
- -Ntutakaza umwanya mu guhaha kuko ibyo ukeneye ubihaha uri no mu kandi kazi
- -Serivise zirihutishwa kandi ziba zoroshye gutangwa no kwakirwa.
- -ubasha kugera kucyo wifuza cyose kw’isi hose, yaba serivise cg ibicuruzwa
- -Serivise ziratangwa amasaha 24 ku yandi!
- -Ushobora kugura igihe cyose, aho waba uri hose, waba uryamye, waba uri kurya, n’ahandi hose ushatse
- -Byorohera abacuruzi kugeza ibicuruzwa byabo ku bantu benshi, kw’isi hose.
- -Byorohereza abantu bafite impano kubona icyo gukora bagakorera amafaranga kw’isi hose
- -Byorohereza abantu koherezanya amafaranga aho baba bari hose kw’isi Kandi akagerayo ako kanya
- -Uhabwa seritifika wakoresha usaba akazi
- -Wakwihangiramo imirimo itandukanye ugasezerera ku bushomeri.
- -N’ibindi byinshi cyane.
Course Features
- Lectures 21
- Quizzes 1
- Duration 2 hours
- Skill level All levels
- Language Kinyarwanda
- Students 13
- Certificate Yes
- Assessments Yes
-
Paypal
Gusobanukirwa neza uko paypal ikoreshwa mu buryo bwimbitse, wishyura cg wishyuza kuri interineti; Wohereza, ukakira, ndetse ukanabikuzaho amafaranga yawe, n'ibindi byinshi biyerekeye.
- Ibirimo – Paypal
- Paypal
- Impamvu wakoresha paypal
- Gufungura Konti ya Paypal
- Kwemeza imeyili ya Konti
- Ibigize Paypal
- Gushyiramo amakarita na Banki
- Kohereza no kwakira amafaranga
- Gusaba Amafaranga
- Ibiciro
- Kubikuza Amafaranga
- Kubikuza na MPESA
- Lisiti y’ibyakozwe
- Ibyerekeye Transaction
- Gusubizwa Amafaranga
- Ubwishyu Buhoraho
- Gukemura Ibibazo
- Gukoresha Konti imwe muri benshi
- Buto zo kwakira amafaranga
- Paypal kuri Telefone
- Gufunga Konti
- Umwitozo kuri Paypal
-
KABANDANA EDWARD
FinallyNifuzaga kumenya uko paypal ikora, iri somo riteguye neza cyane ubu ndabona ndi kubyumva pe!


text:
INAMA ZIGENEWE UMURYANGO
Uko wafasha umwana wawe kugira amanota meza
Ubona umwana wawe adakunda ishuri. Iyo ageze mu rugo, ntasubira mu masomo cyangwa ngo akore imikoro yahawe. Ibyo bituma agira amanota mabi kandi akagira n’imyifatire idakwiriye. None se wamufasha ute kugira ngo agire amanota meza?
Icyo wagombye kumenya
Kumuhatira kwiga byongera ibibazo. Iyo uhatira umwana wawe kwiga, bituma ahora ahangayitse haba igihe ari ku ishuri cyangwa mu rugo! Kugira ngo abone agahenge ashobora kujya akubeshya, akaguhisha ko yabonye amanota mabi, akigana uko usinya maze akisinyira ku ndangamanota cyangwa akajya asiba ishuri. Icyo gihe rero ibintu bizarushaho kuzamba.
Kumumenyereza ibihembo na byo si byiza. Andrew agira ati: “Iyo umukobwa wacu yagiraga amanota meza, twaramuhembaga ariko ibyo byatumye yiga acungana n’ibihembo gusa. Iyo yabonaga amanota mabi, yababazwaga n’uko atabonye ibihembo aho kubabazwa n’uko yabonye amanota mabi.”
Kugereka amakosa ku barimu si wo muti. Ibyo bishobora gutuma umwana wawe yumva ko kubona amanota meza bidasaba imihati. Nanone bishobora gutuma agereka amakosa ku bandi cyangwa akitega ko abandi ari bo bazamukemurira ibibazo. Bishobora no gutuma umwana wawe atamenya ko umuntu agomba kwirengera ingaruka z’ibyo akora, kandi iryo ari isomo ryiza rizamufasha amaze gukura.
Icyo wakora
Jya utegeka uburakari bwawe. Ntukaganire n’umwana wawe iby’amanota mu gihe warakaye. Umubyeyi witwa Brett yaravuze ati: “Iyo nge n’umugore wange tuganiriye n’umwana wacu dutuje kandi tukishyira mu mwanya we, ni bwo bigira akamaro.”
Ihame rya Bibiliya: ‘Jya wihutira kumva ariko utinde kuvuga, kandi utinde kurakara.’—Yakobo 1:19.
Jya umenya neza ikibazo umwana wawe afite. Ibintu bikunze gutuma umwana agira amanota mabi ni ukunnyuzurwa, kwimukira ku kindi kigo, gutinya ikizamini, ibibazo byo mu muryango, kudasinzira, kutagira gahunda cyangwa kurangara. Ntugahite wumva ko umwana wawe ari umunebwe.
Ihame rya Bibiliya: “Ugaragaza ubushishozi mu bintu azabona ibyiza.”—Imigani 16:20.
Jya umufasha kwiga bitamugoye. Jya ugena igihe agomba gusubiriramo amasomo no gukora imikoro yo mu rugo. Jya ushaka ahantu hakwiriye umwana wawe akorera imikoro hatari ibintu bishobora kumurangaza, urugero nka tereviziyo na terefone. Mu gihe umwana akora imikoro yahawe, uge umusaba anyuzemo aruhuke kugira ngo atarambirwa kwiga. Umubyeyi wo mu Budage witwa Hector yaravuze ati: “Iyo ibizamini byegereje dutangira hakiri kare tukamufasha gusubiramo utuntu duke buri munsi, aho gutegereza kubikorera rimwe ku munota wa nyuma.”
Ihame rya Bibiliya: “Ikintu cyose gifite igihe cyagenewe.”—Umubwiriza 3:1.
Jya umushishikariza kwiga. Umwana wawe nasobanukirwa neza akamaro ko kwiga, azumva arushijeho kubikunda. Urugero, ushobora kumusobanurira ko namenya imibare bizamufasha gucunga udufaranga twe.
Ihame rya Bibiliya: ‘Ronka ubwenge uronke n’ubushobozi bwo gusobanukirwa, ujye ubiha agaciro kenshi.’—Imigani 4:5, 8.
Inama: Jya ufasha umwana gukora imikoro ariko ntukayimukorere. Andrew agira ati: “Iyo umukobwa wacu akora umukoro ntaba ashaka gukoresha ubwenge bwe, ahubwo aba ashaka ko tumutekerereza.” Jya ufasha umwana wawe kwikorera umukoro baba bamuhaye.